Жонини хатарга қўяётган фидойи шифокорларимиз билан қалбан биргамиз! | O'zLiDeP\nАйни пайтда ниҳоятда оғир дамларни бошдан кечираяпмиз. Коронавирус бутун дунё аҳлини бирдек ҳавотирга солиб турибди. Ана шундай шароитда ҳукумат халқимизни фақат ва фақат уйда қолишга, саломатлигига жиддий эътибор қаратишга чақирмоқда. Орамизда шундай инсонлар борки, улар бу вазиятда уйда ўтира олмайди. Англаганингиздек, улар шубҳасиз шифокорлардир. Жонини хатарга қўйиб, касалланган юртдошларимиз дардига малҳам бўлаётган шифокорларимиз тириклигидаёқ ўзларига хайкал қўйишди десак, адашмаймиз. Улар чин маънода замонамизнинг асл қаҳрамонларидир. Зеро, давлатимиз раҳбари томонидан улар фаолиятига юқори баҳо берилиб: “Дунё бўйлаб, хусусан, мамлакатимизда шифокорларнинг ўз касбига садоқати, халқимиз, ота-оналаримиз, фарзандларимиз соғлиғи йўлида туну кун қилаётган меҳнати барчамиз учун жасорат намунаси бўлмоқда”, дея ўз ҳаёти ва соғлигини гаровга қўйиб, пандемия билан курашаётган шифокорлар, ҳамширалар, санитар ходимларга бутун Ўзбекистон халқи номидан чексиз миннатдорлик билдирганлари ҳам бежиз эмас.\nШифокорлик сохасини нонини еган инсон сифатида шу кеча кундузда касаллик ўчоғида туриб фаолият олиб бораётган жонкуяр ҳамкасбларимни ичидан қандай ҳис-туйғулар ўтаётганини яхши биламан. Улар ҳам аввало инсон эканлигини ёддан чиқармаслигимиз керак. Таъбир жоиз бўлса, улар ҳар бир дақиқани хавотир ва қўрқув остида ўтказишмоқда. Бундай пайтда уларга ҳар доимгиданда кўпроқ далда, ўзига бўлган ишончини орттириш, умуман олганда уларга позитив кайфият улашиш ниҳоятда муҳим ҳисобланади.\nБугун ҳар биримиз уларга ана шундай кайфият улашишга қодирмиз. Бунинг учун, энг аввало ҳукуматимиз томонидан коронавирусни олдини олиш борасида эълон қилинган фавқулодда тартиб-қоидаларга риоя қилиш, тозаликни сақлаш, ўта зарурат бўлмаганда уйдан бир қадам ҳам кўчага чиқмаслигимиз зарур. Шунинг ўзи шифокорларимиз учун жуда катта мадад бўлади. Сабр, интизомли ва садоқат сингари инсоний фазилатларимизни намоён қилган холда улар билан қалбан яқинлашиш ўз қўлимизда эканлигини асло унутмайлик.\nШу ўринда такрор бўлсада яна бир гапни айтиб ўтиш керак ва шарт. Яъни уйда ўтириб карантин қоидаларига амал қилишнинг ҳам ўз қоидалари бор. Баъзи фуқаролар ҳамон карантин қоидаларига амал қилмасдан кўчада сайр этиб юрибди. Минг афсуслар бўлсинки, вирусга чалинганлар орасида ўз касалини атрофидагиларга тарқатишга уринганлар ҳақида ҳам турли хабарларни эшитаяпмиз. Уларнинг бундай кўр-кўрона хатти-ҳаракати, аввало маҳалласига, оиласига, фарзандларига, қолаверса халоват билмасдан касалликка қарши кураш олиб бораётган ҳукумат ва фидойи шифокорларнинг меҳнатига бўлган хиёнат деб баҳоланса, адолатдан бўлади. Зеро, инсон саломатлиги ва ҳаётига беписанд бўлишга ҳеч кимнинг ҳаққи йўқ.\nҚадрли ҳамюртлар! Давлатимиз раҳбари ушбу пандемияга қарши курашишни “ўзига хос жанг майдони”га қиёслагани бежиз эмас. Бу майдонда чинакам фидойилар, марду майдон шифокорлар илк зарбани қабул қилишга мажбур бўлмоқда. Шундай экан, биргаликда азал-азалдан шаклланиб келган тиббий маданиятимизни, ҳамжихат, ҳамфикр эканлигимизни намоён этган холда касалликка қарши шифокорлар билан бир сафда туриб курашайлик. Эл саломатлиги йўлида қилинаётган ҳар бир ишни қадрига етайлик. Уйда қолиб, Яратгандан бутун дунё бошига тушган синовли кунлардан эсон-омон ўтишни, ўз ҳаловатидан кечиб меҳнат қилаётган ҳукуматимиз ва шифокорларга куч-қувват сўрайлик.


Марафондан тушган маблағ » Зарафшон Газетаси\nМарафондан тушган маблағ Долзарб\n05 декабр 2015 12:47\nХайр-саховат, имконияти чекланган инсонларга мурувват кўрсатиш халқимизга хос азалий қадриятлардан. Халқаро ногиронлар куни муносабати билан ўтказилган тадбирлар бу фазилат кейинги йилларда янгича маъно-мазмун касб этганлигини кўрсатди.\nКеча Ҳамид Олимжон номидаги вилоят давлат мусиқа ва драма театри биносида хайрия марафони бўлиб ўтди.\nУнда вилоятдаги корхона ва ташкилотлар, нодавлат нотижорат ташкилотлар ҳамда кенг жамоатчилик вакиллари қатнашди. Тадбирга таклиф этилган ногиронларга вилоят меҳнат ва аҳолини ижтимоий муҳофаза қилиш бош бошқармаси томонидан 10 та ногиронлик аравачаси, эшитиш мосламаси, ҳасса ва қўлтиқтаёқ ҳадя этилди. Шунингдек, «Соғлом авлод учун» халқаро хайрия жамғармаси вилоят бўлими томонидан дори-дармон ва иссиқ кийим-кечаклар совға қилинди.\n– Ҳукуматимиз томонидан ногиронларга кўрсатилаётган ғамхўрликдан бошимиз осмонга етди, – дейди вилоят Ногиронлар жамияти раиси Дилмурод Пардаев. – Ушбу марафондан тушган маблағ ҳам кўнгли ўксик кишиларни моддий ва маънавий қўллаб-қувватлаш ҳамда ижтимоий ҳимоялашга, шунингдек, уларнинг турмуш шароитини яхшилашга сарфланади.\n– Бахтсиз тасодиф туфайли ногирон бўлиб қолдим, – дейди Самарқанд тумани Юқори Қайнама маҳалласида яшовчи биринчи гуруҳ ногирони Нодиржон Пардаев. – Яхшиям, ёнимда ота-онам, яқинларим қатори ўзим истиқомат қилаётган маҳалла фаоллари бор экан, тушкунликка тушишимга йўл қўйишмади. Улар ҳар бир байрам ва сайилларда уйимизга келиб, ҳолимдан хабар олиб туришади.\nШунингдек, тадбир иштирокчилари Самарқанд шаҳрининг диққатга сазовор жойларини зиёрат қилишди.\nСамарқанд шаҳар тиббиёт бирлашмаси юз-жағ жарроҳлик бўлими шифокорлари томонидан меҳрибонлик уйига озиқ-овқат маҳсулотлари ҳамда тагликлар тақдим қилинди.\nТаъкидлаш лозимки, муассасада ота-она меҳридан маҳрум бўлган уч ёшгача бўлган ўғил-қизлар давлатимиз ғамхўрлигини ҳис қилиб улғаймоқда. Уларнинг саломатлиги, ҳар томонлама баркамол бўлиб вояга етишлари доимий эътиборда.\n– Бир қарашда арзимас воқелик, зиммамиздаги масъулиятдан келиб чиқиб уюштирилган тадбир замирида ўзига хос маъно мужассам, – дейди Самарқанд шаҳар тиббиёт бирлашмаси юз-жағ жарроҳлик бўлими врачи Шуҳрат Хушвақтов. – Тадбир давомида нафақат совға тарқатдик, балки болаларнинг қизиқишлари, орзу-ўйлари билан яқиндан танишдик.


24 октябр 2020, Тошкент вақти: 20:37\nДастуримизни Ироқда барқарорлик ўрнатиш ташаббусларига оид лавҳа билан давом эттирамиз.\nМуҳтарам тингловчи, яқинда АҚШ Ироқда ҳокимиятни ироқликларга топширишни тезлаштириш ташаббуси билан чиқди. Европа Иттифоқи томонидан АҚШнинг ушбу режаси қўллаб-қувватланди. Бироқ, янги муваққат ҳукумат ташкил этиш муддати тўғрисида Иттифоқ аъзолари турлича муносабат билдиришмоқда. Айни пайтда Эрон ҳам Ироқда барқарорлик ўрнатиш ва ироқликлар ҳукуматини ташкил этишда ҳамкорлик қилишга тайëр эканлигини билдирди. Ҳозир ана шу хусусида ҳамкасбим Азизулло Аролга айрим саволлар билан мурожаат қиламан.\n1. Ироқда янги муваққат ҳукумат ташкил этиш режаси қачон амалга кўчиши мумкин?\nБу жараëнни 2004 йилнинг июл ойига қадар якунлаш режалаштирилган. Ироқ янги муваққат ҳукуматини ташкил этишни АҚШ бошчилигидаги коалиция кучлари яқиндан кузатиб боради ва янги ҳукумат таркибига Саддам Ҳусайннинг "Баас" партияси қолдиқларидан ташқари барча сиëсий ва диний гуруҳлар вакиллари киритилади.\nАҚШ етакчилигидаги муваққат коалиция ҳукумати билан Бошқарув кенгаши ўртасида ўтган ҳафта имзоланган келишувга кўра, ҳокимият ироқликларга топширилган тақдирда ҳам АҚШ бошчилигидаги коалиция жараëннинг амалга оширилишида асосий рол ўйнайди.\n2. Оқ уйнинг Ироқда ҳокимиятни ироқликларга топширишни тезлаштириш керак деган баëноти дунë жамоатчилиги томонидан қандай қарши олинди?\nДастлаб, АҚШнинг бу сиëсий тадбирини Европа Иттифоқи қўллаб-қувватлади. Аммо Иттифоққа аъзо давлатлар ҳокимиятни ироқликларга топшириш учун белгиланган муддат хусусида турлича фикр билдирмоқдалар. Масалан, Германия июн ойига белгиланган АҚШ режасини ҳимоя қилиб чиққан бўлса, Франция бу жараëнни АҚШ янада тезлаштириши кераклигига урғу бермоқда.\nЎз навбатида Эрон ҳам барча ироқликлар иштирокида мустақил ва кучли ҳукумат ташкил этишга чорлаб, Ироқда барқарорлик ўрнатиш учун Теҳрон ҳамкорликка тайëр эканлигини билдирди.\n3. Ироқда Саддам Ҳусайн мағлубиятга учраганидан кейин биринчи бор Ироқ расмий делигацияси 17 ноябр душанба куни Теҳронга ташриф буюрди. Ушбу ташрифдан мақсад ва икки мамлакат ўртасидаги муносабатлар ҳақида кузатувчилар қандай фикр билдирмоқдалар?\nИроқ Бошқарув Кенгашининг ҳозирги президенти Жалол Талабаний 7 нафар вазир ҳамроҳлигида Теҳронга борди ва 2 кун давомида Эрон Президенти Муҳаммад Хотамий, Ташқи Ишлар Вазири Камол Харрозийлар билан учрашиб, сиëсий ва иқтисодий ҳамкорлик масалаларини муҳокама қилди.\nКузатувчиларга кўра, Эрон Ироқ жанубидаги шиалар орасида катта нуфузга эга бўлгани учун Ироқ Эроннинг ана шу нифузидан фойдаланишни истайди. Бу борада биз билан суҳбатда бўлган эронлик журналист Ширин Фомилий шундай фикр билдирди. – "Бошқарув Кенгаши Эроннинг шиалар орасидаги таъсиридан фойдаланиб, Ироқ жанубидаги вазиятни тинчлантириш ва мамлакатда барқарорлик ўрнатишни хоҳлайди", - деди у жумладан.\n4. Ироқнинг қайта қуриш ишларига Эрон ҳисса қўшишни истайдими ва бундай истиқболга АҚШ қандай муносабат билдириши мумкин?\nМаълум бўлишича, Эрон Ироқни қайта қуриш ишларига ҳисса қўшишни жуда ҳам истайди. Талабаний бошчилигида Теҳронга ташриф буюрган Ироқ нефт, тижорат ва транспорт вазирлари худдий шу масалани кўпроқ муҳокама қилган.\nЭрон-Ироқ алоқаларига АҚШ муносабатига келсак, Фомилийнинг айтишича, –"Жаноб Талабанийнинг Теҳрон сафари АҚШ расмийлари, айниқса, Пол Бремер рухсатисиз амалга ошмаган. Таҳлилчиларга кўра, Ироқ муваққат ҳукуматини ташкил этиш соҳасида Вашингтон, Бағдод ва Теҳрон ўртасида ҳамкорлик қилиш учун қандайдир яқинлик вужудга келмоқда".- деб мулоҳаза юритади журналист Ширин Фомилий.


Саудия Арабистон пойтахтини ободонлаштиришга 23 млрд доллар сарфланади | Azon.uz - Ахборот-таҳлилий портал\nСаудия Арабистон пойтахтини ободонлаштиришга 23 млрд доллар сарфланади\n22:30 20.03.2019 560\nСаудия Арабистони ҳукумати пойтахт Риёзни ободонлаштириш ишларига 86 миллиард риёл (23 миллард доллар) сарфламоқда. Дастур доирасида ўн минглаб янги иш ўринлари яратилиши кутилмоқда.\nҚурилиш ишлари жорий йилнинг иккинчи ярмида бошланади. Saudi Press Agency хабарига кўра, дастурни амалга оширувчи қўмитага валиаҳд шаҳзода Муҳаммад ибн Салмон бошчилик қилади ва у шаҳарни “яшаш учун энг қулай шаҳарлардан бири”га айлантиради.\nДастур доирасида қирол Салмон номида парк барпо этилади ва у дунёда энг йирик бўлади. Бундан ташқари, шаҳар бўйлаб велосипедчилар ва пиёдалар, шунингдек, отда юриш учун махсус йўлкалар қурилади.\nШаҳарни кўкаламзорлаштириш ишларига ҳам алоҳида эътибор қаратилади.


Газ ОПЕКи тузиш туғилмаган ўладиган режами\n9 апрель куни Қатар пойтахти Доҳада газ экспорт қилувчи давлатлар вакилларининг форуми бошланди. Унда жаҳондаги йирик газ захираларига эга мамлакатлар жаҳон бозорида газ баҳосини мувофиқлаштириш масаласини муҳокама этмоқда.\nБўлиб ўтадиган музокараларда Россия, Эрон, Қатар, Венесуэла ва Жазоир каби йирик газ захираларига эга давлатлар вакиллари газ ОПЕКини ташкил этиш масаласини ҳам кўриб чиқиши хабар қилиняпти.\nДоҳа форуми олдидан Ғарбнинг бир қанча давлатлари, хусусан, АҚШ жаҳондаги газ захираларининг 70 фоизидан ортиғини назорат қилувчи мамлакатлар иштирокида газ картели тузилиши жаҳон бозоридаги газ нархини белгилаш ва кимга қанча газ етказиш масалаларини бир томонлама ҳал қилиш имкониятини яратишидан хавотир билдира бошлади.\nКузатувчилар эса бу форум газ ОПЕКини тузишга қаратилган илк қадам бўлишини таъкидламоқда.\nШундай бўлса-да, “Qatar Gas Company” ташкилотининг исмини айтишни истамаган ходими ўз мамлакати газ ОПЕКи ташкил этилишига қарши эканини билдирди.\n“Менимча, газ ОПЕКини тузиш Қатарга иш бермайди. Чунки биз мижозларимиз билан узоқ йиллик шартнома асосида ҳамкорлик қилиб келяпмиз. Масалан, Япония, Корея, Ҳиндистон, Испания ва Буюк Британияга 25 йиллик шартнома асосида газ етказиб беряпмиз. Бундан ташқари, янги лойиҳа миллиардлаб доллар сарфлашни талаб қилади. Газ импорт қиладиган мамлакат эса газ қабул қилиб оладиган ускуналар қуриши керак. Бу анчага тушади. Бир сўз билан айтганда, газ ОПЕКини тузиш амалга ошмайдиган режага ўхшайди”, - деди суҳбатдош.\nФевраль ойида араб дунёсининг бир неча давлатларига сафар уюштирган Россия президенти Владимир Путин улар билан газ ОПЕКи масаласини ҳам муҳокама қилганди.\n“Россия раҳбари бундан икки ой олдин Доҳада бўлиб, газ ОПЕКини тузиш таклифини киритганда раҳбарларимиз бунинг иложи йўқлигини маълум қилган эди. Ҳозирча мен форумда қатнаша олганим йўқ. Бу ердаги ҳамкасбларимиз ҳам газ ОПЕКини тузишнинг иложи йўқлигини айтяпти. Ҳар ҳолда биз бу режани қўллаб-қувватламаймиз”, - деди “Qatar Gas Company” вакили.\nРоссиялик мустақил кузатувчи Виталий Портников эса газ ОПЕКи тузишнинг ортида бошиданоқ сиёсий мақсадлар ëтганини айтади. Бироқ бундай ташаббус билан чиққан Россия президенти В.Путин ва Эрон президенти Маҳмуд Аҳмадийнажот охир-оқибат ўз хаëлпарастлигининг қурбонига айланиши мумкин.\n“Сиëсий қарашлари бир-бирига ўхшаш Москва ва Теҳрон раҳбарлари узоқни кўра олмасликлари қурбони бўлди. Доҳада кўраëтганимиз гапимизнинг далилидир. Россия раҳбарининг ҳам, Эрон раҳбарининг ҳам баëнотларига жиддий қараш керак эмас. Бу одамлар гапиришга гапириб қўяди-да, у ëғига жавоб бера олмайди. Бу икки раҳбарнинг баëнотидан кейин газ мутахассислари ҳеч қандай газ ОПЕКи тузилмаслигини айтган эди. Мазкур тахминлар ўз тасдиғини топмоқда”, - деди Виталий Портников.\nЛекин айрим кузатувчилар газ ОПЕКи тузиш ташаббуси амалга ошмайдиган орзу эмаслигини ҳам айтмоқда. Агар шундай ташкилот тузилса, жаҳон бозорида газ нархини мувофиқлаштириш истиқболлари пайдо бўлади. Бу эса, кузатувчилар фикрича, газ захираларига бой мамлакатлар, жумладан, Ўзбекистонни ҳам сармоя ётқизиш учун жозибали давлатлар қаторига қўшиши мумкин.


ahlisunnat.com-Ҳалол-ҳаром-Хом гўшт ва хом сабзавот ейиш\nХом гўшт ва хом сабзавот ейиш\nСавол: Хом гўшт ва хом сабзавотларни ейиш ҳаромми?\nЖавоб: Вужудга зарар берадиган барча нарса ҳаромдир. Табиатда кўплаган зарарли сабзалар бор. Мева-сабзавот турига кирадиган маҳсулотлардан заҳарли бўлганларини масалан, заҳарли қўзиқоринни ейиш ҳаром бўлади. Сабзавот ва меваларнинг ҳам зарарли бўлганлари бор. Аллергия берадиганлари бор. Аллергияси бор одамга айнан ўша сабзавот ва мевани ейиш ҳаром бўлади. Бошқаларга ҳаром бўлмайди. Баъзи кишиларга қулупнай аллергия беради. Ундайларнинг қулупнай ейиши жоиз эмас. Бақлажон, картошка каби хом сабзавотларни ейиш баъзи кишиларга зарар беради. Зарари етадиган кишиларга зарар берадиган миқдори ҳаром бўлади. Масалан, 10 дона қулупнай бир одамга зарар берадиган бўлса ва уч дона еганида зарари бўлмаса, уч дона қулупнай унга гуноҳ бўлмайди. Вегетариан кишилар хом сабзавотларни ейишга ўрганганлари учун бу нарса уларга зарар бермайди. Зарар бермагани учун ҳам хом сабзавотларни ейиш уларга гуноҳ бўлмайди.\nХом гўшт ҳам хом сабзавотлар каби мубоҳ озиқ ҳисобланади. Ейиш зарарли эмас, лекин хом сабзавотларнинг баъзилари инсонни заҳарлаши мумкин. Шунинг учун вужудга зарар бермайдиган даражада ёки ҳолатга келтириб бориб (пишириб) ейиш лозим. Гўшт ҳам худди шундай кўп ейилса, зарар бериши мумкин. Масалан, ярим қошиқ хом қийма ейиш унча-мунча одамга зарар бермайди. Чучвара букадиганлар буни яхши билишади. Ҳаром бўлишининг бир меъёри бор. Вужудга зарар берадиган миқдори жоиз эмас. Бу зарар миқдори ҳам ҳамма учун бир хил бўлмай, одамига қараб ўзгаради.\nДорихоналарда шифо учун сотиладиган дорилар ҳам худди шундай. Бир инсонга 1-2 та таблетка зарар бермаса, ичиши мумкин. 10 донаси заҳарласа, ҳаром бўлади. Ҳалол таом ҳам шундай. Кўпи зарар бергани учун ҳар қандай овқатдан ортиқча тўйиб кетгунча ейиш ҳаром бўлади. Ҳатто сигарет ҳам шундай. Астма хастасини битта сигаретанинг ўзи комага тушириши мумкин. Лекин баъзиларга 10та сигарет ҳам зарар бермайди. Ҳар бир одамга мубоҳ маҳсулотларнинг фақат зарар берадиган миқдоригина ҳаром бўлади. Бир инсон сигарет чекмаса, лекин таркибида никотин бўлган тамакини салат қилиб еса нима бўлади? Агар зарар бермайдиган бўлса, гуноҳ бўлмайди. Зарар берадиган бўлсагина гуноҳ бўлади. Бутун ўсимлик-гиёҳларнинг ҳукми ҳам шундай.\nСавол: Хом тухум ютиш, қази-қартага ўхшаш баъзи хом гўштдан тайёрланадиган таомларни ейиш гуноҳ бўладими?\nЖавоб: Хом тухум ютиш, хом гўштдан тайёрланадиган озиқ маҳсулотларини ейиш гуноҳ эмас.


Ўсмирлар терма жамоаси бош мураббийи истеъфога чиқди – Газета.uz\n4 феврал 2020, 20:30 Спорт\nФутбол бўйича Ўзбекистон ўсмирлар терма жамоаси (U-16) бош мураббийи Азамат Абдураимов ўз аризасига биноан ишдан кетди, дея хабар бермоқда Ўзбекистон футбол ассоциацияси матбуот хизмати.\n53 ёшли мутахассис жамоани 2018 йил март ойидан буён бошқариб келаётган эди. Унинг раҳбарлигида жамоа 2020 йилги Осиё чемпионатига йўлланмани қўлга киритиб, 16 сентябрдан 3 октябргача Баҳрайнда ўтказилиши режалаштирилган мусобақага тайёргарлик кўраётган эди.\nШу билан бирга, ёшлар жамоаси 19−25 январь кунлари Белоруссияда бўлиб ўтган Тараққиёт кубогида (U-17) сўнгги 8-ўринни эгаллади.\nЎФАнинг қайд этишича, яқин кунларда янги бош мураббий номи эълон қилинади.\nАзамат Абдураимов футболчи сифатида 1994 йилги Осиё ўйинлари чемпиони бўлган, шунингдек, ОЎ-94 ярим финалида Жанубий Корея дарвозасига ғалаба тўпини киритган, финалда Хитой терма жамоаси дарвозасига киритилган голлардан бирининг муаллифидир. Ўзбекистон терма жамоаси таркибида у 21 учрашув ўтказиб, 11 гол урган.\nМураббийлик фаолиятини 2003 йилда «Ардус» мини футбол клубида бошлаб, ўша йили мини футбол бўйича Ўзбекистон терма жамоасини бошқарган. 2005 йилда у иккала лавозимни ҳам тарк этган.\n2005 йилдан бери Россия футбол иттифоқи қошида ташкил этилган «Миллий футболи» («Отечественный футбол») жамғармасининг бош директори бўлиб ишлаган. У Футбол федерациясининг Москвадаги махсус вакили эди. 2008 йилда (октябрдан) у «Бунёдкор» бош директори этиб тайинланган. 2009−2010 йилларда «Динамо» (Самарқанд) жамоасини бошқарган.\n2012 йилда у Ўзбекистон ёшлар терма жамоасига (U-23) мураббий бўлди, 2012 йилнинг иккинчи ярмидан бошлаб «Андижон» клубининг бош мураббийи бўлди. 2014 йил охирида у «Андижон» клуби бош мураббийи лавозимидан четлатилиши тўғрисида ариза ёзди.


Исломобод Вашингтонни огоҳлантирди\n22 январ 2021, Тошкент вақти: 14:01\nПокистон Ташқи ишлар вазири Хина Раббоний Ҳар.\nПокистон Ташқи ишлар вазири, агар АҚШ Исломободнинг жанггариларга қарши курашини очиқ танқид қилишни давом этса, ўз иттифоқчисини йўқотиши мумкинлигидан огоҳлантирди.\nХина Раббоний Ҳар Ню Йоркда Geo TV мухбири билан суҳбатда Вашингтон “Покистон халқини яккалаб қўя олмаслиги”ни айтди.\nУндан олдин АҚШ ҳарбий штаблар бошлиқлари қўшма кенгаши раиси Адмирал Майк Маллен Покистон разведка хизмати Афғонистондаги зўравонликлар содир этаётган Ҳаққоний тармоғи билан яқин алоқада эканини кескин танқид қилган эди.\nАҚШ Сенатининг Ҳарбий масалалар бўйича қўмитасида чиқиш қилган Маллен “Ҳаққоний тармоғи Покистон резведка хизматининг ҳақиқий бўлими сифатида фаолият юритаётгани”ни урғулади.


АҚШда чўчқа гриппига чалинганлар сони кўпаймоқда\n26 июн 2022, Тошкент вақти: 13:32\nҚўшма Штатларда икки ярим мингдан ортиқ одамда H1N1 вируси аниқланди.\nЯкшанба куни АҚШ Касалликларни назорат қилиш ва олдини олиш маркази касалликнинг 278та янги ҳолати аниқлангани ва чўчқа гриппи мамлакатнинг 50 штатидан 44тасига етиб борганини маълум қилди.\nТашхис қўйилган беморлар сони кейинги кунларда ошиб кетди, жума ва шанба кунлари 600га яқин одамда H1N1 вируси топилди.\nАйни пайтда, Мексикада чўчқа гриппидан нобуд бўлганлар сони 48 нафарга етгани маълум бўлди.\nШанба куни Қўшма Штатларда H1N1 вируси қурбонларининг сони уч кишига етди.


00:00 / 03.07.2009 | eski savollar | 1634\nАссалому алайкум шайх хазратлари! Мен анчадан бери бир хафтада икки ёки уч кун нафил ро'за тутиб юришга одатланганман.Мен анчадан бери бир иккита саволларга аниқ ва равшан (исботи билан) жавоб топа олмаяпман. Масалан: Ро'за ог'из одам, ро'за махалда сув хавзаларида, бассейинларда ёки уйда ваннани сувга то'дириб чо'милса бо'ладими? Агар мумкин бо'са қандай шартлари бор? Яна бошқа мавзуда хам бир савол:Аёлим ( жуфти ҳалолим) намоз о'қишни яхши билмайди, лекин ибодан қилишга хоҳиш истаги кучли. Ман намоз о'қиётганимда ман билан қо'шилиб о'қийди. Ман о'з о'рнида аёлим о'тезроқ о'рганиб олиши учун "ФАРЗ ва СУННАТ" намозларни овозимни чиқариб о'қийман. Бизни қилаётган ибодатимизда хатолик борми? бор бо'лса бошқа қандай ё'ли бор? Илтимос шу масалаларга баҳоли қудрат ойдинлик киритиб берсангиз. Олдиндан РАХМАТ! Яратган Эгам илмингизни бундан хам зиёда қилсин!\n1.\tРўзадор сиз айтган шаклда чўмилса, рўзаси очилади.2.\tБомдод, Шом ва Хуфтон намозларининг фарзининг биринчи икки ракъатида овоз чиқарса бўлади. Сиз ўргатиш учун алоҳида намозни ният қилмай, таълим бераверсангиз бўлади. Мисол учун намозда бундай турилади. Кейин ният қилинади, деб кўрсатиб, гапириб ўргатса бўлаверади.\nнамозни қандай оқиса болади\nНамозда оёқ панжалари


Тарихдаги энг ноодатий банкноталар: 100 триллион Зимбабве долларидан тортиб 100 миллион миллиард пенгогача\nҚуйида энг ноодатий пул бирликлари бешталиги келтирилган.\nКонцентрацион лагердаги банкнота (Чехия)\nБу банкноталар нацистлар томондан Чехиянинг Терезин шаҳридаги Терезиенштадт концентрацион лагери ичида қўллаш учун яратилган.\nБу лагер нацистларда “намунавий” ҳисобланган, у Қизил хоч ва бошқа халқаро ташкилотлар вакилларига яҳудийлар билан яхши муносабатда бўлинаётганига мисол тариқасида намойиш қилинган. Бу лагерда синагогалар, маърузалар заллари фаолият юритган, журналлар чоп этилган, спектакллар ва кўргазмалар ўтказилган.\nОддий қоғозда чоп этилган 10 ва 20 кронлик банкноталар Қизил хоч учун “хўжакўрсинга” яратилган ва ҳеч қандай қийматга эга бўлмаган ҳамда ҳеч қачон қўлланмаган.\nДиктаторнинг юзи кесиб олинган банкноталар (Заир)\n1997 йилда Заирда (ҳозирда Конго Демократик республикаси) Жозеф Мобутунинг тоталитар тузуми ағдарилган. Янги ҳукумат нақд пул етишмаслигига учраганда, эски 20 минглик заир пул банкноталарини ундаги диктатор Мобуту суратини қирқиб олиб, вақтинчалик қўллашга қарор қилган.\n100 триллион доллар (Зимбабве)\n2009 йил январда Зимбабве захира банки 100 триллион Зизбабве долларини чиқара бошлаган. Бу вақтга келиб Зимбабведа инфляция даражаси жаҳонда энг юқори даражага етган. Суратдаги банкнотани бор-йўғи 300 АҚШ долларига айирбошлаш мумкин бўлган.\n2008 йил июлда Зимбабведа инфляция ақлбовар қилмас даражага – 231 млн фоизга етган. Бир буханка нон 300 миллиард Зимбабве доллари турган.\n100 миллион миллиард пенго (Венгрия)\nИккинчи жаҳон уруши олдидан Венгрия пенгоси тарихда қайд қилинган энг юқори инфляцияга учраган. 1946 йилда Венгрияда 100 миллион миллиард пенго қийматдаги банкноталар пайдо бўлган. Агар бу қиймат рақамларда ифодаланса бундай кўриниш олади: 100 000 000 000 000 000 000 (1 дан кейин 20 та нол) пенго.\nБу вақтда Венгрияда нарх-наво деярли ҳар 15 соатдан кейин 2 баробар қимматлаб борган. Шу сабабли 1946 йил июлда Венгрия ҳукумати пенгони тугатиб, унинг ўрнига форинт пул бирлигини киритган ва у ҳозиргача Венгриянинг расмий пул бирлиги бўлиб қолмоқда.\nСуратлардаги банкноталар ҳақиқатда босиб чиқарилган, бироқ муомалага киритилмай қолиб кетган.\nДунёдаги энг қадимий банкнота (Хитой, 1380 йил)\nҚоғоз пуллардан маълум бўлган энг қадимийси Хитойда милоддан аввалги 800-йилларга тааллуқлидир.\nСуратдаги банкнота эса бизнинг кунларгача сақланиб қолган энг қадимий банкнотадир. У 1380 йилда босиб чиқарилган.\nбанкноталар Зимбабве доллари Венгрия пенгоси\nРоссиянинг 200 ва 2000 рубллик янги банкноталари чиқариладиган сана маълум қилинди\nМарказий банк раис ўринбосари: Яқин келажакда ҳеч қандай янги банкноталар ишлаб чиқарилмайди\nВенесуэлада сўнгги йиллардаги энг кенг қамровли пул алмаштириш операцияси ўтказилади


Анбарда полиция ходимлари нишонга олинди\n18 октябр 2021, Тошкент вақти: 10:33\nИроқнинг Анбар вилоятида содир этилган портлашларда камида етти киши нобуд бўлди.\nХит шаҳридаги олдиндан мувофиқлаштирилган бу ҳужумларда¸ асосан полиция ходимлари нишонга олинган. Айтилишича, ҳужумчилар маҳаллий полициянинг тўрт ходими хонадонига портловчи мосламаларни ўрнатиб кетган. Бугунги ҳужумларда терроризмга қарши кураш бўлинмаси раҳбари, полиция ходимлари ҳамда аёллар ва болалар ҳам нобуд бўлган.\nХит шаҳридаги портлашлар учун масъулиятни ҳозирча ҳеч ким ўз зиммасига олгани йўқ.


Ислом дини бизни эзгулик ва тинчликка, асл инсоний фазилатларни асраб-авайлашга даъват этади\nПрезидентимиз Шавкат Мирзиёевнинг БМТ Бош Ассамблеясининг 72-сессиясидаги нутқи нафақат юртдошларимиз, балки бутун мусулмон олами, жаҳон ҳамжамиятида катта қизиқиш уйғотмоқда.\nШокир муаллимнинг меҳнат дафтарчасида фақат битта ёзув мавжуд. Яъни 1969 йилда Хоразм вилоятининг Боғот туманидаги 1-умумтаълим мактабига тарих фани ўқитувчиси сифатида ишга қабул қилинганлиги тўғрисида. Негаки, у бутун меҳнат фаолиятини ушбу таълим маскани билан боғлаган. Бу даргоҳга меҳри бўлакча.\nЯна бир нуфузли мусобақа\nПойтахтимизда синхрон сузиш бўйича “Сув париси” FINA жаҳон кубоги босқичи бошланди.\nВакилларимизнинг муносиб иштироки\nТуркманистоннинг Ашхобод шаҳрида давом этаётган Ёпиқ иншоотларда ва жанг санъатлари бўйича V Осиё ўйинларида спортчиларимиз қувонарли натижаларга эришмоқда.\nҲарбий спортчилар: «Муваффақиятларимиз — жонажон Ватанимизга чексиз меҳр-муҳаббатимиз ифодаси»\nРишод Собиров, Одилжон Тулендибоев, Бектемир Мелиқўзиев, Дмитрий Шокин, Муроджон Аҳмадалиев, Шуҳрат Бобоев, Феруз Сайидов, Надия Дусанова, Дониёр Солиев... Бу рўйхатни яна узоқ давом эттириш мумкин. Жаҳон спорт ареналарида юртимиз номини улуғлашга муносиб ҳисса қўшиб келаётган ушбу иқтидор эгалари Марказий ҳарбий спорт клуби аъзоларидир. Қувонарлиси, улар сафи йилдан-йилга ортиб бормоқда.


“ЧИРОЙЛИ ТАЪРИФ, ЧИН ХОРДИҚ УЧУН ТАШАККУР..!” – Ўзбекистон касаба уюшмалари Сирдарё вилоят Кенгаши\n13/09/2021 16/09/2021 sirdaryo 0 Comments\nВилоятда “Аёллар дафтари”га киритилган 30 нафар аёлга касаба уюшмаси санаторий учун бепул йўлланма топширди. Улар “Янгиер” санаторийсида соғломлаштирилмоқда.\nЎз фарзандларини юртга садоқатли этиб тарбиялаб, вояга етказган ҳар бир вилоятдан 30 нафардан, жами Республикада 420 нафар ибратли ва матонатли аёллар рўйхатлари шакллантирилган эди.\nБунга Федерациянинг жорий йил 15-мартдаги “Хотин-қизлар муаммоларини ҳал қилиш, уларни ижтимоий қўллаб-қувватлашда касаба уюшмалари иштирокини тубдан кучайтириш чора-тадбирлари тўғрисида”ги қарори асос бўлмоқда.\n– Оқолтин туманининг чекка ҳудудидан келдим, -дейди Муҳаббат Тўхтамишова. – 6 нафар фарзандим бор. Уларни ўстириб, элга қўшишнинг ўзи бўлмас экан. Қанд касали билан оғриганман. Ҳамма ташвиш катта кўринаркану, аёл, она ўз танаси дардини писанд қилмас экан. Лекин бизнинг умримиз, саломатлигимизни биздан-да кўпроқ ўйловчи, ғамхўр давлатимиз, президентимиз бор экан. “Сизни бепул даволаймиз, дам олиб келасиз”, -дейишганидаёқ соғайишни бошладим, ҳисоб. Чунки, кўнглим ўсди, қадрим борлиги қаддимни кўтарди. “Курорт”га боришимни танишларга айтиб мақтандим, келиб кўрдимки, қайтганимда яна мақтагулик шароит, хордиқ бор. Барчаси учун ташаккур!\n← “Намуна” маҳалласидаги “Аёллар маслаҳат кенгаши”га 50 миллион сўм пул мукофоти топширилди\nКАСАБА УЮШМАСИ ХОДИМИ БЕРИЛИБ ИШЛАШИ УЧУН САБАБ КЎП… →\n12/10/2020 sirdaryo ТЕРИМЧИЛАРГА ҲУҚУҚИЙ КЎМАКda fikr bildirishni o'chirish


Италияда Леонардо да Винчининг номаълум эскизи топилди - Daryo\n20:36, 19.11.2020 24489\nИталияда Леонардо да Винчининг номаълум эскизи топилди\nИталиялик олимлар яқинда топилган Исонинг тасвири эскизлари Леонардо да Винчи қаламига мансуб эканлигини таъкидламоқда. Бу ҳақда тегишли тадқиқотда иштирок этган санъатшунос Аннализа ди Марияга таяниб, The Daily Telegraph газетаси хабар берди.\nКоронавирус пандемиясининг иккинчи тўлқини босилгач, олимлар Флоренцияда матбуот-анжумани ўтказиб, ўз ишларининг якуни бўйича ҳисобот бериш ниятида.\nОлиманинг таъкидлашича, Леонардо да Винчи томонидан қизил бўрда чизилган сурат узоқ вақт хусусий коллекционерлардан бирида сақланган. Кейинроқ уни Италия шимолидаги Лекко шаҳрида яшовчи коллекционер сотиб олган.\nҚоғознинг лаборатория таҳлили сурат XVI асрга тегишли эканлигини кўрсатган. Ди Мариянинг сўзларига кўра, Исо бошининг тўртдан уч қисмини бурилгани ва суратнинг аниқ динамизми, ҳаракат ҳисси ва қизил бўрдан фойдаланиш — буларнинг барчаси да Винчининг ишларига хос.\nШунингдек, экспертнинг фикрича, Исонинг тасвирида да Винчининг автопортретларига ўхшашлик мавжуд.\nЭслатиб ўтамиз, 2016 йилда Францияда Леонардо да Винчининг қиймати 15 миллион долларлик ҳақиқий картинаси топилганди.\nФранция Саудия Арабистони валиаҳд шаҳзодасини да Винчи картинасини Луврга топширишга чақирди\n20:56 Бугун 422\n20:53 Бугун 452\n20:35 Бугун 3106\n20:16 Бугун 3363\n07:11, 17.09.2021 88239\n18:02, 16.09.2021 86400\n16:55, 16.09.2021 64539\n09:52, 17.09.2021 63773


37 / ADOLAT ижтимоий-сиесий газетаси\nБолалар стоматологияси: муаммо ва ечимлар\nБугунги кунда умумтаълим мактабларида болалар соғлиғини сақлаш билан боғлиқ долзарб вазифалар нафақат мутахассислар, балки ота-оналар, кенг жамоатчилик эътиборини жалб этмоқда.\nТадбиркорлик қинғирликни ёқтирмайди\nМамлакатимизда жиноятчилик ва ҳуқуқбузарликларнинг олдини олиш борасида кенг кўламли ислоҳотлар амалга оширилмоқда.\nЧингиз Айтматов таваллудининг 90 йиллигига\nНоқонуний қурилмалар олиб ташланди\n“Зиёкор” маҳалласи аҳли билан очиқ мулоқоти чоғида баён этилган бир қатор муаммолар ўз ечимини топди.\nХалқ депутатлари Сирдарё вилояти Кенгашидаги Ўзбекистон “Адолат” СДП депутатлик гуруҳи аъзолари мутасадди ташкилотларга депутатлик сўрови киритиш орқали мавжуд муаммоларни ҳал этишда муайян натижаларга эришмоқда.\nҚарши шаҳридаги “Маҳаллот” маҳалла фуқаролар йиғинида Ўзбекистон Республикаси Сайлов кодекси лойиҳасининг муҳокамасига бағишланган тадбир бўлиб ўтди.\nЭҳтиёжманд оилалар — янги уй соҳиблари уларга партия совғалари тақдим этилди\nЮртимизда аҳолини уй-жой билан таъминлаш, бунинг учун замон талабларига тўла жавоб берадиган кўп қаватли уйлар бунёд этишга катта эътибор қаратилмоқда.\nМаҳалланинг янги қиёфаси\nВатанимизнинг барча гўшалари каби Тўрақўрғон туманида ҳам Мустақилликнинг 27 йиллиги кўтаринки руҳда нишонланди.\nБу дунё — синов даври. Эҳтиёжлар олами. Бола туғилгани заҳоти эҳтиёжлари ҳам вужудга келади. Улар улғайганимиз сари каттариб бораверади.\nЯпонияда қандай ўқитишади?\nМактабларимизда янги ўқув йили бошланганига ҳам ўн кундан ошди. Ўзгаришлар бир олам. Уларнинг ҳаммаси яхшиликка...\nДунё тамаддунининг улкан хазинаси\nБугун улкан қурилиш ва бунёдкорликлар майдонига айланган Самарқандда шаҳарликларни бир-биридан кўркам иморатлар барпо этилаётганлиги билан ҳайратга солиш қийин.\nТадбиркорман, баъзан фискал хотирали назорат-касса машинаси техник жиҳатдан вақтинча носоз бўлиб қолиши мумкин.


Toyota бир авария учун 242 млн. доллар тўлашга мажбур бўлди\n21:20 / 20.08.2018\nАҚШнинг Техас штатидаги маслаҳатчилар суди Toyota компаниясига Lexus ES300 седанида автоҳалокатга учраган оилага товон пули тўлаш мажбуриятини юклади.\nЙўл-транспорт ҳодисаси 2016 йилда рўй берган: 2002 йили ишлаб чиқарилган автомашинага бошқа автомобил келиб урилган. Натижада, «Лексус» йўловчилари, жумладан, икки нафар гўдак жиддий жароҳатларга дучор бўлишган.\nОиланинг адвокатлари жароҳатларга олд ўриндиқлар суянчиғининг нотўғри лойиҳалаштирилгани сабаб бўлганини таъкидлашган. Даъвогарларнинг фикрича, Toyota компанияси мазкур нуқсондан хабардор бўлган, бироқ уни тўғрилаш учун бирор ҳаракат қилишмаган.\nСуд маслаҳатчилари жабрланганлар тарафга ўтиб олишди: суд қарорига кўра Toyota оиланинг даволанишга сарфлаган харажатларини қоплаш билан бир қаторда, маънавий зарар учун 100 миллион доллар тўлайди. Бироқ компаниянинг жами зиёни жарималар туфайли кўпроқ бўлади: умумий ҳисобда Toyota 242 миллион доллар тўлашга ҳукм қилинди.\nToyota компанияси вакиллари суд маслаҳатчилари қарорини ҳурмат қилишларини билдирар экан, жароҳатлар учун нафақат автомобиль конструкциясидаги нуқсонлар, бошқа бир неча омиллар ўз таъсирини ўтказганини айтиб ўтишган.


09.06.2021 – oliymahad.uz\nДоктор Нуриддин Итр: “Китобимизни ҳадис илми биносининг бир ғишти бўлишини умид қиламиз”\n09.06.2021Жаҳон, Идора, Янгиликлар\nИслом шариатида Суннат Қуръон каримдан кейинги иккинчи асосий манба ҳисобланади. Қуръон каримни ўқиш ва ўргатиш илмларнинг энг муҳими. - Шукржон Эгамбердиев, Тошкент ислом институти махсус сиртқи бўлим 3-курс талабаси\nБугун 8 июнь куни Ўзбекистон мусулмонлари идораси раиси, муфтий Усмонхон Алимов ҳазратлари бошчилигидаги уламолар Андижон вилоятига ташриф буюришди. - Ўзбекистон мусулмонлари идораси матбуот хизмати\nКўҳна тарихимизда шундай шахслар ўтганки, улар ўзларининг сермазмун ҳаёти, ибратли фаолияти, маънавий-маърифий ўгитлари билан эл-юрт манфаатлари йўлида куч-ғайратини, керак бўлса, ҳатто, мол-мулкини ҳам аямаган. Ана шундай зоти шарифлардан бири Хожа Аҳрор Валий (1404- 1490) ҳазратлари ҳисобланади. - 4-курс талабаси Ҳакимуллаев Муҳаммадсодиқ


1 июнь, 2020, 19:44\nТеглар:Насаф | Рўзиқул Бердиев | Суперлига\n"Насаф"ни бир неча йилдан бери бошқариб келаётган Рўзиқул Бердиев бир қатор муҳим масалалар бўйича ўз фикрлари билан ўртоқлашди.\nЧемпионатимиздаги ўзига хос клуб, барчанинг ҳурматини қозонган Қаршининг "Насаф” жамоаси охирги пайтларда бошидан турли қийинчиликларни ўтказиб келмоқда.\nБироқ шунга қарамай, “аждарлар” маҳаллий тарбияланувчилари билан чемпионатимизда ўз ўрнини йўқотиб қўяётгани йўқ. Бунда эса шубҳасиз “Насаф”ни анчадан бери бошқариб келаётган бош мураббий Рўзиқул Бердиевнинг ҳиссаси беқиёс. У бежизга бир неча бор юртимизнинг энг яхши мураббийи, деб эътироф этилгани йўқ. Буларнинг барчаси унинг меҳнатлари маҳсули.\nМаълумки, куни кеча ПФЛ Суперлига клубларининг машғулот ўтказишларига расман рухсат берди. Чемпионатимиз эса 13 июндан бошлаб давом эттирилиши ҳам тасдиқланди. Шунга асосан жамоалар машғулотларга киришдилар. Бу борада “Насаф” клуби ҳам Бердиев бошчилигида тайёргарлик олиб бормоқда. Мазкур мутахассис билан мулоқотимиз аввалида ҳозирги вазият хусусида тўхталди.\n- Ҳозирги вақтда биринчи масала инсон саломатлиги бўлиб қолди. Биз буни тўғри қабул қилдик, чунки саломатлик ҳар доим энг муҳими бўлиб келган. Мана, куни кеча ҳукуматимиз тарафидан машғулотлар ва ўйинлар ўтказишга рухсат берилди. Ўйлайманки, бу ҳолат футболга тааллуқли барча инсонларни ҳам, мухлисларни ҳам хурсанд қилди. Гарчи футболимиз ишқибозларсиз ўтса ҳам барибир ўйинларга эътибор юқори бўлади. 30 майдан биз тўлиқ таркиб билан машғулотларга киришганмиз. Чемпионатимиз эса расман 13 июндан давом эттирилиши аниқ бўлди. Табиийки, ўша санагача режаларимизни тузамиз. Унгача эса битта ўртоқлик учрашувини ўтказамиз ва шу орқали “Навбаҳор” билан ўтадиган муҳим баҳсга тайёргарлигимизни давом эттирамиз. Футболчиларнинг ҳолатига келсак, ўйлашимча, айни пайтда барча клубларимиз бир хил вазиятда. Карантин қоидаларига ҳамма жамоаларимиз бир хил равишда риоя қилишган. Қанчалик қийин бўлса ҳам футболимизни бошлашимиз керак эди. Балки икки ҳафталик машғулотлар камлик қилиши мумкин. Аммо ўйлайманки, жамоалар бундан унумли фойдаланишга ҳаракат қиладилар. Ўйинлар орқалигина жамоалар жисмоний ҳолатини тиклаб борадилар.\nЧемпионатимизда охирги марта 15 март куни ўйин ўтказилган бўлса, деярли уч ой футболсиз қолиб кетгандик. Энди эса йўқотилган вақтнинг ўрнини қандай тўлдириш мумкин? Яъни, Суперлигани давом эттириб, уни ўз вақтида якунлаб олиш борасида қандайдир ўзгаришлар ҳам бўлиши мумкин ёки ўйинлар муддатининг оралиғи қисқа бўлиши эҳтимолдан ҳоли эмас. Бу борада Рўзиқул Бердиевнинг муносабатини эшитамиз.\n- Тўғри, футболсиз ўтган танаффус жуда катта эди. Уйда индивидуал шуғулланиш билан майдонда шуғулланиш умуман бошқа-бошқа нарсалар. Биз асосан баҳор-куз фаслида ўйинларимизни ўтказардик. Энди бўлса ёз фаслида чемпионатимизни ўтказишимиз керак бўлади. Табиатимиз шунақа, ёзимиз анча иссиқ келади. Бу эса футболчиларимизга қийинчилик туғдириши турган гап. Айниқса, ўйинларни жуда қисқа вақт ичида ўтказадиган бўлсак, қўшимча қийинчиликлар келтириб чиқаради. Балки таклиф бериш керакдир, фикрим шундайки, ўйинларимиз оралиғида беш кун вақт бўлиши керак. Бундай иссиқ пайтида турдан-турга футболчиларимизнинг ҳолатини ҳам тиклашимиз керак бўлади. Баъзи-бир стадионларимизда эса ёритгичлар ҳали ҳам талаб даражасида эмас. Мана шундай жиҳатларни ҳам ҳисобга олиш керак, деб ўйлайман. Ўйинлар саналари жуда қисқа муддат оралиғига қўйилмаслиги лозим.\nКарантиндан футболчилар қандай ҳолатда қайтишди? Уларнинг ўйин ритмига қайтариш ўзига яраша муаммо келтириб чиқарадими? Умуман олганда, уч ой футболсиз ўтган вақт мобайнида ўйинчилар ортиқча вазнларга эга бўлиб қолишмадими? Бундай саволлар ҳар бир мураббийни ўйлантирса ажаб эмас. Буни эса Бердиев мисолида ўрганиб чиқамиз.\n- Яна бир яхши томони борки, бу орқали футболчиларнинг қанчалик профессионал эканлигини билиб олсангиз бўлади, - дея мавзуни давом эттирди, Бердиев. - Клубга қайтишган чоғида ҳолатига қараб уйда қанчалик шуғулланганлигини билиш олиш мумкин. 13 июнгача барча футболчиларнинг ҳолатини бир хил даражага олиб келиш лозим. Турган гапки, ҳозирда барчасининг ҳолати турлича. Танаффус анчагача чўзилгани сабабли 13 июнгача тикланиш вақти кам эканлиги аниқ. Бу эса қийинчилик туғдириши мумкин. Лекин шуни ҳам унутмаслик керакки, ҳамма жамоалар бу борада бир хил даражада. Бу эса ўйинларга ҳам ўз таъсирини кўрсатмасдан қолмайди, айниқса, ўйиннинг темпига ёки жароҳатларга ҳам.\nШу билан бирга БАА чемпионатида фаолият олиб бораётган икки нафар ҳамюртимиз – Азиз Ғаниев билан Отабек Шукуровнинг юртимизга қайтишгани туфайли уларнинг вақтинча “Насаф” билан шуғулланиб туришлари ҳақида маълумотлар тарқалди. Ғаниев эса Рўзиқул Бердиевнинг шогирди ва мураббий ушбу масалани ҳам четлаб ўтмади.\n- Азиз шу ерда бўлгани боис куни кеча машғулотларимизга қўшилди. Ўзи ҳам тайёргарлигини бир меъёрда ушлаб туришни хоҳлаяпти. Отабек Шукуров эса ҳали жамоамизга қўшилгани йўқ. Тўғри, Азиз бизга Отабек ҳам машғулотларимизга қўшилиши мумкин, деб айтганди. Бироқ ҳозирча у биз билан бирга эмас. Балки қўшилиб қолар, бизнинг қаршилигимиз йўқ. Уларнинг сафимизда бўлиши таркибимиздаги ёшларга ҳам яхши бўларди. Аммо шуниси ҳам борки, улар биз билан машғулот ўтказишлари учун ўз клубларидан рухсат олишлари ва огоҳлантириб қўйишлари керак бўлади. Бу ҳақида ўзларига ҳам тушунтирамиз.\nҲозирги пайтда ўзбекистонлик легионерлар Жануби-Шарқий Осиё мамлакатларида, нари борса, энг кучлиси сифатида Жанубий Корея чемпионатига кетишяпти. Ўз ўрнида “Насаф” устози бу ҳолатга ҳам муносабат билдирди.\n- Жанубий Корея чемпионатининг даражасини паст деб ўйламайман. У ерга борадиган ўйинчилар ўз даражасидан пастга тушиб кетишмайди. Тан олиш лозимки, масаланинг иккинчи тарафи бу молиявий ҳолат билан боғлиқ. Умуман, Кореяга кетадиган футболчиларимиз ўсишдан тўхтаб қолишмайди. Қўшимча равишда молиявий томондан ҳам ютишади. Агар кучсизроқ чемпионатга фақат пул учун кетишганида бу ёш футболчиларга бошқача туюлиши мумкин.\nАзиз Ғаниевни ёшлигидан яхши билган мураббий ушбу шогирдининг шу даражага чиқишига катта ҳисса қўшган. Футболчининг БАА чемпионатига кетгани эса аслида ҳам тўғри йўлмиди? Легионерларимиз ҳақида гап кетар экан, Рўзиқул Саъдуллаевичдан ушбу шогирдининг танлаган йўли ҳақида ҳам фикр билдиришини сўрадик.\n- Биринчи навбатда Ғаниевнинг БААга трансфер қилганимиз клубимиз учун катта фойда келтирди. Иккинчидан эса Азизнинг клуби БАА чемпионатининг етакчиларидан бири саналади. Учинчидан бу жамоа Осиё Чемпионлар лигасида мунтазам равишда қатнашиб туради. Азиз билан янги клуби ҳақида гаплашганимда ҳам таркибидаги кўплаб футболчилар терма жамоа аъзолари эканлигини ва легионерлари ҳам юқори даражадалигини айтганди. Ўйлайманки, футболчимиз ҳам у ерда ўсишда давом этади. Азизнинг характерини яхши биламанки, у янги жамоасида ҳам ўз ўрнини топа олади. Меҳнаткаш, тиришқоқ ва ўсишни истайдиган бола.\nБердиев юқорида айтганидек, “Насаф” Ғаниевни трансфер қилиш орқали чиндан ҳам яхшигина пул ишлаб олди. Хўш, бу қанча миқдорни ташкил қилади? Умуман олганда, Азизнинг трансфер нархи аслида қанча эди? Бизни қизиқтирган бу масала бўйича ҳам Рўзиқул Саъдуллаевичга мурожаат қилдик. Бироқ мураббий ҳаммасини ошкор қилишни истамади.\n- Аниқ суммасини айта олмасам-да, аммо жамоамиз яхшигина фойда олди. Акс ҳолда Азиз Ғаниевнинг бу трансфери амалга ошмаган бўларди.\nБугунги кунда терма жамоаларимиздаги асосий ўйинчилар “Насаф”га тегишли. Клуб мунтазам равишда турли ёшдаги термаларимизга муносиб кадрларни етказиб бермоқда. Хўш, “Насаф”дан бугунги кундаги янги авлод вакилларидан кимлар юқори натижага эришиши мумкин? Мураббийнинг жавоби эса қуйидагича бўлди:\n- Бундай ёшларимизнинг кўпчилигини айтишим мумкин. Мана, йигитларимизнинг аксариятини олимпия терма жамоамизда кўрдинглар, уларнинг имкониятлари катта. Ҳозирда эса ўринбосарларимиздан 4-5 нафар ёшларимиз асосий таркибимиз билан шуғулланишяпти. Бу билан чекланиб қолмаймиз ҳамда уларнинг даражаларини бундан ҳам юқорига кўтаришга ҳаракат қиламиз. Ўйлайманки, ҳали жамоамиздаги маҳаллий йигитларимиз ўзларининг юқори даражасига чиқишгани йўқ. Дарвозабонимиздан ҳужум чизиғимизгача қарайдиган бўлсак, ҳали кўп ўйинчиларимизнинг имкониятлари юқори. Алиқулов, Бозоров, Насруллаев, Саитов, Абдуҳолиқов, Неъматов, Кенжабоев ва бошқаларнинг имкониятларини юқори деб ҳисоблайман. Уларда ҳали ўсиш захираси бор.\nРўзиқул Бердиевнинг қандай мураббийлигини ҳамма билади. У бир марта миллий терма жамоамизга ҳам бош мураббийлик қилган. Кўпчилик эса истеъдодли ёшларни кашф қилаётган мутахассисни миллий терма жамоамиз ролида ҳам кўришни исташлари бор гап. Тақдир тақозоси билан вақти келиб, терма жамоа бош мураббийлигини унга ишониб топширишса, “Насаф”даги фаолиятидан кўра янада яхшироқ бошқаришига қанчалик ишонаркин?\n- Бу саволга жавоб бериш қийин. Шуни айтишим керакки, илгари миллий терма жамоамиз билан бир ҳафталик шуғулланганимда ўзимга ҳам хорижлик мутахассис излашаётгани ҳақида очиқ-ойдин айтишганди. Шу боис менга терма жамоани БАА билан ўйинга олиб бориб келасиз дейишганди. Ўшанда ҳам легионерларимизни чақирмасдан маҳаллий футболчиларимиздан фойдаланишимиз кераклигини айтишганди. Вазият шундай бўлишини ўзим ҳам билардим. Натижада ўша пайтда терма жамоа менга ишониб топширилганди деб ўйламайман. Яъни, вазият аслида вақтинчалик эканлигини билиб тургандим. Умуман олганда, менинг терма жамоада ишлаш ёки ишламаслигимни вақт кўрсатади. Бу қанчалик амалга ошаркин, буни билмадим. Асосий мақсадимиз клубда бўладими ёки терма жамоадами, муҳими иқтидорли ўйинчиларни етиштириб беришда давом этамиз.\nМавсум бошида “Насаф”ни бир қатор футболчилар тарк этишди ва уларнинг орасида Рўзиқул Бердиевнинг куёви Дониёр Нарзуллаев ҳам бор эди. Ажабланарлиси, қишда бош мураббий жамоани тарк этган ўйинчилар хусусида фикр билдириб, Нарзуллаевни асосий таркибдан жой эгаллай олмагани ва унинг кетиши клуб учун катта йўқотиш ҳисобланмаслигини айтганди. Вазиятдан фойдаланган ҳолда ундан ўша гапи учун ҳам изоҳ сўрадик.\n- Клубдан кетиш ўзининг қарори бўлди. Шартномаси тугагани учун унга “Бунёдкор”, “Металлург” каби жамоалардан таклифлар бўлди. Натижада ўз хоҳишига кўра бекободликлар сафига кетди. Жамоамиздан кетаётганида бу ҳақида иккаламиз маслаҳатлашганмиз. Асосий таркиб ўйинчиси эмас деганим шундаки, у кўпроқ захирада қолиши мумкин эди. Ўзига эса ўйин амалиёти керак эди. Балки шу боис бошқа клубга кетиш қарорига келгандир.\nФото Узоқ кутилган кун (Фото)\n"Спорт" телеканали директори: "Насаф" - "Пахтакор" учрашувида ВАР тизимидан фойдаланилади\n"Насаф" эртанги ўйин олдидан машғулот ўтказди (фото)


Шавкат Мирзиёев: "Вилоят ҳокимликлари 100, ОТМлар 50 нафардан хотин-қизлар контрактини тўлаб беради"\nҲар бир вилоят ҳокими маҳаллий бюджет ҳисобидан 100 нафар, ҳар бир олийгоҳ эса 30-50 нафардан хотин-қизларнинг контракт́ини тўлаб беришга масъул бўлади. Бу ҳақда президент Шавкат Мирзиёев аёллар ва қизларнинг муаммоларини ҳал қилиш ва уларни ҳар томонлама қўллаб-қувватлаш масаласига бағишланган видеоселекторда маълум қилди.\nОлий маълумотли бўлиш истагида бўлган, қобилияти, билими бор, лекин тақдир тақозоси билан орзусига эриша олмаган хотин-қизларни рағбатлантириш тизими жорий қилинади. Яъни ота-онасининг биридан айрилган муҳтож қизлар, боқувчиси йўқ ёлғиз аёлларнинг контракт тўловини ҳокимият ва олийгоҳлар қоплаб беради. Бунда, ҳар бир вилоят ҳокими маҳаллий бюджет ҳисобидан 100 нафар, ҳар бир олийгоҳ эса, 50 нафардан хотин-қизларнинг контракт́ини тўлаб беришга масъул бўлади. Танзила Норбоева ушбу ишларни ташкиллаштиришга шахсан бош-қош бўлади», дея давлат раҳбарининг сўзларини келтирмоқда Kun.uz мухбири.\nКиритилди: 21:30 26.02.2021. Ўқилди: 1594 марта. Фикрлар сони: 0 та.


Даниэл Розенблюм: «Дональд Трампнинг Ўзбекистонга ташриф буюриши бўйича режалар йўқ» » Ўзбекистон янгиликлари – Zamin.uz\nДаниэл Розенблюм: «Дональд Трампнинг Ўзбекистонга ташриф буюриши бўйича режалар йўқ»\n11 июль 2019, 17:07\nАҚШнинг Ўзбекистондаги элчиси Даниэл Розенблюм Тошкентда журналистлар билан учрашув ўтказди. Тадбир давомида унга Қўшма Штатлар президенти Дональд Трампнинг Ўзбекистонга ташриф буюриш режалари бор ёки йўқлиги ҳақида савол берилди.\n«Билишимча, АҚШ президенти Дональд Трамп, Қўшма Штатлар вице-президенти ёки давлат котибининг Ўзбекистонга ташриф буюриши бўйича режалар йўқ. Бироқ, баъзида ҳаммаси жуда кутилмаган тарзда ўзгариб кетиши мумкин. Ўйлашимча, АҚШ олий раҳбариятининг ташрифи амалга ошса, бу менинг элчи сифатидаги ишимга ҳам туртки беради. Мен бундан фақат хурсанд бўламан.\nЛекин жаҳоннинг баъзи нуқталарида инқирозлар кузатилмоқда, шунингдек, бошқа долзарб тадбирлар бор. Афсуски, етакчиларимизнинг бор диққат-эътибори ўша ерга қаратилган. Сабаби, Марказий Осиёда ҳозир барқарорлик ҳукм сурмоқда», - деди элчи.\nЯнгиликлар » Жамият » Даниэл Розенблюм: «Дональд Трампнинг Ўзбекистонга ташриф буюриши бўйича режалар йўқ»\n13:33 Трамп: "АҚШ энди жаҳон полициячиси бўла олмайди"\n10:55 Трамп туғилиш ҳуқуқи бўйича фуқароликни қандай бекор қилмоқчи эканини айтди


Лувр музейини забт этган Фарғоналик кулол – Сурхон тонги\nБош саҳифа / Маданият / Лувр музейини забт этган Фарғоналик кулол\nАпрел 12, 2019\tМаданият Изоҳ қолдириш 682 Кўрилди\nФарғонанинг Риштон туманида яшовчи моҳир уста кулоллардан бири Ўзбекистонда хизмат кўрсатган санъат арбоби Шарофиддин Юсупов ясаган лаганлару кўзалар, кулолчилик буюмлари бугун дунёдаги машҳур музейлар экспонатлари орасидан жой олиб улгурган.\nУлар Париждаги Лувр, Россия Федерациясидаги Рус этнография давлат музейи ва Шарқ халқлари санъати музейларида намойиш этиб келинмоқда.\n— Ота-боболарим кулол ўтишган, мен ушбу ҳунарни давом эттираётган еттинчи авлод вакилиман, — дейди Шарофиддин Юсупов. — Ёшим 75 да. Ҳозирда ўғилларим ва набираларим ҳунаримни ўрганишиб, ота касбимизни давом эттиришмоқда. Мен жуда кўп давлатларда, фестивалларда иштирок этиб келаман. Аммо Термиз шаҳрида бўлиб ўтаётган Халқаро бахшичилик санъати фестивали тамоман ўзгача руҳда, қиёфада ташкиллаштирилибди. Фестивалга Фарғонадан 120 киши меҳмон бўлиб келган. Айниқса, меҳмонлар учун ётоқхона, бири-биридан ширин таомлар, микроавтобуслар хизмати йўлга қўйилгани нур устига нур бўлибди. Бизга кўрсатилаётган эҳтиромдан жуда хурсанд бўлдик. Бунинг учун энг аввало, давлатимиз раҳбарига ва ташкилотчиларга алоҳида миннатдорчилик билдирамиз.\nТэгларкулол Лувр Фарғона\nОлдинги Мактабларга китоб совға қилинди\nКейинги Деновнинг қадимий қўл тегирмони


Бировнинг идишида сув ичмоқ ёки “тоза сув” машмашаси\n15:35 / 14.07.2016\n2016-йил 24-май куни Тошкент шаҳар хўжалик суди «Societe de produits Nestle S.A.» компаниясининг «Family Group» МЧЖ ҚКга нисбатан аризасини қаноатлантириб, жавобгарни ўз реклама маҳсулотлари ва «Family» ичимлик сувини сотишда, кўп йиллардан бери «Nestle Pure Life» ичимлик суви билан боғлиқ бўлган график чизиқлар ва ранглардан фойдаланишни тақиқлади.\nГап шундаки, «Nestle Pure Life» ва «Family» ичимлик сувларининг савдо белгилари бир-бирига ўхшашлиги, ушбу маҳсулотлардан бирини танлашда харидорни чалғитиши мумкин. Хусусан, «Family» сувини сотиб олаётган киши унинг дунё тан олган савдо белгисига алоқаси йўқлигини бир қарашда ажрата олмайди, деб ёзмоқда Анҳор.уз.\n«De Facto» маркетинг агентлиги ва «Ижтимоий фикр» жамоат фикрини ўрганиш Маркази томонидан алоҳида ўтказилган сўровларга кўра, сўралганларнинг аксарияти «Family» ичимлик суви «Nestle Pure Life» савдо белгисига тегишли деб ҳисоблашини билдирган. Фақатгина 1.7 фоиз киши янги ичимлик суви Family Group МЧЖ ҚКга тегишли эканини айтган.\nЎзбекистон Республикаси Фуқаролик кодексининг 1102-моддасига кўра, савдо белгисига эгалик қилувчи шахс, уни қонунда тақиқланмаган ҳар қандай фаолият учун фойдаланиш ҳуқуқига эга.\nЎзбекистон Республикасининг «Савдо белгилари, хизмат кўрсатиш белгилари ва маҳсулотларнинг келиб чиқишига оид номлари тўғрисида»ги Қонуннинг 25-моддасига биноан савдо белгисини рухсатсиз тайёрлаш, ундан фойдаланиш, олиб кириш, сотувга чиқариш, сотиш ёки айланмага чиқариш ёхуд шу мақсадда савдо белгиси ё ушбу савдо белгиси билан белгиланган маҳсулотни сақлаш, бир турдаги маҳсулотларнинг савдо белгиларини ўзаро бир-бирига жуда ўхшаш тарзда аралаштириб юбориш, қонунбузарлик ҳисобланади.\nШунга кўра, «Societe de produits Nestle S.A.» компанияси халқаро ва миллий қонунчиликларга асосланган ҳолда судга мурожаат қилган ва Тошкент шаҳар хўжалик суди, тақдим этилган далиллардан келиб чиқиб, мурожаатчининг аризасини қаноатлантирган.\nБироқ, ҳатто муаллифлик ҳуқуқи одобларига риоя этишни хоҳламаган «Family Group» МЧЖ ҚК суд ҳукмидан норозилигини билдириб, Ўзбекистон Республикаси Олий Хўжалик Судига мурожаат қилган.


Китоб дунёнинг барча қулфларини очади - “Китоб дунёси” газетаси сайти\nКитоб дунёнинг барча қулфларини очади\n985 марта кўрилган.\nМутолаа кишида хат-саводни ўрганган давридан эҳтиёжга айланади. Чунки бола саводи чиққач, аввал ўқиб билган воқеа-ҳодисаларидан кўпроқ билишни истайди. Ана шу истак уни мутолаа эҳтиёжига ундайди. Ўқиш тафаккурнинг бойиши, кўпроқ билиш, ҳаётни англаш, инсон руҳиятини тушуниш демакдир. Шунда ҳам яна ва яна мутолаа, эҳтиёжга айланаверади. Инсон учун ўқиёлмай қолиш — сўқир бўлиб қолиш билан тенгдир. Ўқиёлмай қолиш бу фожеа. Чунки ўқимаслик билмаслик, англамаслик, мулоҳаза қилмаслик ва фикр юритмаслик, демакдир. Инсон ўзи ўқиётган нарсасини тушуниб, чуқур ҳис қилса, уни мағзини чақсагина, мутолаа ҳаётий эҳтиёжга айланади.\n"Мен ўзимдаги ҳамма яхши хислатлар учун китобдан миннатдорман", деган эди улуғлардан бири. Биз аждодлари ой нурида китоб ўқиб, не-не асарлар яратган, Беруний, Ибн Сино, Хоразмий, Навоий каби дунёни ҳайратга солган буюклар, маърифат учун ҳаттоки ширин жонидан кечган Қодирий, Чўлпон, Усмон Носир авлодларимиз. Шундай экан, қўлимизда турган китобни бугунги дориломон кунларга етиб келишимизга сабабчи бўлган жон фидо қилган адиблар ҳаққи-ҳурмати ўқимоғимиз лозим. Зероки, глобал ечим топиш йўлида ҳам китоб биз учун энг яқин дўст ва маслакдош ҳисобланади.\nЯхши кутубхона лаълдан аъло, деган ҳикмат бор. Яхши китобхон эса ҳаммадан аъло, назаримда. Китобхон фақат, китоб варақлаган одамгина эмас, балки, ўқиганларининг маъносини тушуниб, уларга амал қиладиган инсондир. Илгарилари миллат келажаги, миллатнинг борар йўли акс этган китобларни тўплаш, кутубхона ташкил этиш жуда қийин бўлган. Шунга қарамай, ўша даврларда ҳам ҳақиқий китобхонлар кўп бўлган эди. Улар китобга таянган ва ўзгача меҳр қўйган. Ҳозир эса расталарда китоб тўла, ҳашаматли китоб дўконлари бор, исталган китобларни топишимиз мумкин. Лекин ўқувчиларда китобга меҳр озгина сусайган, назаримда. Китоб миллатнинг юраги, юрак эса уришдан тўхтамаслиги лозим.\nТехника асри, ҳаттоки, китоблар шаклига ҳам таъсир кўрсатди. Электрон китоблар пайдо бўлди. Замонавий телефонда бир-иккита китоб олиб юрувчилар ҳам топилади. Китобнинг электрон ёки ҳақиқийсини танлаш, албатта, ҳар кимнинг ўзига хавола. Мутолаанинг қайси шаклини танлашдан қатъий назар, китобхонликка бўлган қизиқиш ва меҳр сўнмаса бўлгани. Чунки, китоб фарзандларимизнинг илмий ва маънавий камолоти омилидир.\nКитоб ўқимаслик жоҳиллик. Жоҳил одам билан сира муроса қилиб бўлмайди. Бугунги ёш китобхонларга ўзбек халқ ижодининг сара намуналари, достондан тортиб эртак, роман, қисса ҳикояларгача ўқиб чиқишни, шунингдек, Машрабнинг "Мабдаи Нур", Кайковуснинг "Қобуснома", Абдулла Қодирийнинг "Меҳробдан чаён", Ў.Ҳошимовнинг "Дунёнинг ишлари", "Икки эшик ораси", Саид Аҳмаднинг "Жимжитлик", "Уфқ", П. Қодировнинг "Авлодлар довони", Чингиз Айтматов, Эрнест Хеменгуэй, Бальзак, Стендал, Анна Ахматова, Лев Толстой асарларини тавсия қиламан.\nКитобга меҳр беришни фарзандга гўдаклигидаёқ ўргатиш лозим. Афсуски, бугунги болалар китоб ўқиш ўрнига компьютер ўйинлари, интернетдаги бемаза сайтлар билан оввора. Тўғри, ҳозир компьютерлар бутун коинотни бошқаряпти. Лекин бола, аввало, эртак ўқиши шарт. Шунда унинг онгида яхшилик эзгу фазилат, ёмонлик эса, қабиҳлик экани ҳақида тасаввур шаклланади. Эртак ўқиб улғайган болалар юксак мақсадлар билан яшайди.\nЧуст туманида китоб ва китобхонлик бўйича бугунги кунда 2 та катта китоб савдо дўкони ишлаб турибди. Бундан ташқари, Ўзбекистон Ёшлар иттифоқи туман кенгаши, "Маҳалла" хайрия жамоат фонди ва ҳомийлар билан ҳамкорликда "Экспресс кутубхона" лойиҳаси асосида имконияти чекланган болалар учун кўчма китоб дўконлари ташкил этилиб, ҳар бир болага ўзи ёқтирган китоблар совға қилинди. Қолаверса, ҳар бир МФЙ марказларида биттадан барча қулайликларга эга бўлган кутубхоналар қуриш ишлари режалаштирилган.\nХуллас, китоб дунёнинг барча қулфларига тушадиган калитдир. Энг муҳими, бу калит бизнинг қалбимиз қулфини ҳам очади. Китоб — яхшилик ва ёруғлик йўли. Келажак йўли. Мутолаа ана шу йўлни нур бўлиб ёритади.


Ўзбекистон Республикаси Президентининг Давлат маслаҳатчиси, Ўзбекистон ёшлар иттифоқи Марказий Кенгаши раиси Қаҳрамон Қуронбоев билан суҳбатимиз янги ташкилот олдида турган вазифалар, келажагимиз ворислари учун яратиб берилаётган кенг кўламли имкониятлар ҳақида бўлди.\n— Ўзбекистон ёшлар иттифоқига катта ваколатлар берилди. Сиз ушбу ташкилот раҳбари сифатида айни пайтда мамлакат Президентининг ёшлар сиёсати масалалари бўйича Давлат маслаҳатчиси ҳамсиз. Бу йигит-қизларимиз фаолиятига қандай таъсир кўрсатади?\n— Давлатимиз раҳбари ёшлар муаммоларини ўзининг шахсий муаммоси сифатида қабул қилади, уларни юрагидан ўтказиб, ҳал этиш учун барча чора-тадбирни кўради. Шу сабабли ҳам Иттифоқнинг бирор-бир ходими ўзини амалдор ҳис қилмаслиги керак. Улар навқирон авлод вакилларини ўз ортидан эргаштира оладиган, муаммоларини ечиш орқали йигит-қизларимизнинг ҳам дўсти, ҳам ёрдамчиси бўлган етакчилардир.\nЎзбекистон ёшлар иттифоқи Марказий Кенгаши раисининг Президент ёшлар сиёсати масалалари бўйича Давлат маслаҳатчиси, Олий Мажлис Сенатининг аъзоси этиб тайинланиши, ҳудудий кенгашлар раислари тегишлилиги бўйича Қорақалпоғистон Республикаси Вазирлар Кенгаши раиси, вилоятлар, Тошкент шаҳри, туманлар ва шаҳарлар ҳокимларининг ёшлар сиёсати масалалари бўйича маслаҳатчиси ҳисобланиши ҳамда мақоми бўйича уларнинг биринчи ўринбосарларига тенглаштирилиши амалда ёшлар масалаларини ҳокимиятнинг олий органлари муҳокамасига олиб чиқиш имконини беради. Яъни шундай тизим яратилаяптики, йигит-қизларимизга туман, шаҳар ва вилоят даражасида ёрдам кўрсатиш мумкин бўлмаса, масалани Президент девони, Олий Мажлис Сенати даражасида ҳал қиламиз.\nДавлат ҳокимияти ва бошқаруви органлари раҳбарларининг ёшлар билан мулоқоти ҳам самарали тус олади. Энг муҳими, бундай учрашувлар расмиятчиликдан холи тарзда, очиқ ва ошкора ўтказилади. Бунда ёшларимиз эмин-эркин фикр билдиришади, ўз саволларига жавоб топишади. Таълим тизимида ёшлар билан Бош вазир, олий ва ўрта махсус ҳамда халқ таълими вазирлари, ёшлар тадбиркорлиги ва фермерликни қўллаб-қувватлаш билан Бош вазирнинг биринчи ўринбосари, Бош вазир ўринбосари ҳамда Савдо-саноат палатаси раиси, ёшлар ташаббусларини қўллаб-қувватлаш билан Президентнинг Давлат маслаҳатчиси ва маданият вазири доимий иш олиб бориши белгиланди. Бунга кўра, ҳар бир мурожаат ҳукумат диққат-эътиборида бўлади. Қисқача айтганда, Иттифоқ “Ёшлар — келажак бунёдкори” шиори остида профессионал фаолият олиб борувчи тузилмага айланади.\n— Бугунги ўғил-қизлар — бўлажак мутахассислар. Давлатимиз раҳбари Ўзбекистон ёшлар иттифоқи давлат ва жамият учун раҳбар кадрлар тайёрлаб берадиган ўзига хос марказ бўлиши лозимлигини таъкидлади.\n— Замонавий таъбир билан айтганда, ташкилотимиз ёшлар учун “социал лифт” вазифасини бажариши керак. Бугун мамлакат ҳаётининг барча жабҳасида жадал ўзгаришлар жараёни кечаяпти. Давр билан ҳамнафас, керак бўлса, замондан бир қадам олдинда юриш учун кенг дунёқараш, теран тафаккур лозим. Йигит-қизларимизда бундай фазилат мавжуд. Агар улар билан тўғри иш олиб борилса, шак-шубҳасиз, ёшлар эртанги тараққиётимизнинг асосий ижодкорлари бўлишади. Фарзандларимизнинг улкан салоҳиятидан унумли фойдаланиш катта ижтимоий аҳамият касб этади. Айниқса, давлат бошқарувига Ватанга садоқатли, келажакка дахлдор ёшларнинг жалб қилиниши янги марралар сари йўл очади, илғор ёндашувларни юзага чиқаради, жамият ҳаётига ижобий таъсир кўрсатади.\nШу маънода айтганда, Ўзбекистон Республикаси Президенти ҳузуридаги Давлат бошқаруви академияси қошида Ёшлар муаммоларини ўрганиш ва истиқболли кадрларни тайёрлаш институти ташкил этилиши мақсадга мувофиқ. Бу институт нафақат билимли, ташаббускор ва ташкилотчи кадрлар захирасини, балки ёшлар муаммоларини ўрганишнинг яхлит тизимини яратади. Демак, юқорида айтилганидек, йигит-қизларни қийнаётган муаммолар нафақат жойида ҳал этилади, балки улар илмий асосланган тарзда ўрганилади, мониторинг қилинади ва келгусида бундай муаммоларга жамиятимизда бутунлай барҳам бериш имконияти пайдо бўлади. Бугун ташаббуслари давлат даражасида қўллаб-қувватланадиган истиқболли ёшлар даври келди, деб баралла айта оламиз.\n— Ёшлар тадбиркорлиги — иқтисодиётнинг жадал ривожланаётган соҳаларидан бири. Ёшлар иттифоқининг ҳам ушбу йўналишни ривожлантириш, йигит-қизларимизни иш билан таъминлаш учун шарт-шароит яратиш ва улар бандлиги ҳолатини таҳлил қилиш бўйича ўз режалари бордир?\n— Ҳозир дунёда тахминан 300 миллион нафар 18 — 30 ёшдаги кишилар ёки доимий ёхуд умуман иш жойига эга эмас. Уларнинг 20 фоизи ўз бизнесини йўлга қўйиш қобилиятига эга бўлса-да, турли омиллар туфайли, бор-йўғи, беш фоизи бундай имкониятини рўёбга чиқараяпти. Юртимизда иш ўринларининг 80 фоиздан ортиғи айнан нодавлат секторда яратилаётгани диққатга сазовордир.\nЙигит-қизларимиз Президентимиз Фармонида ёш тадбиркорларга берилган имтиёзлардан самарали фойдаланишлари мумкин. Бу улар учун ўз бизнесини ташкил қилиш ва ривожлантириш борасида катта имкониятдир.\nШуни чуқур англаб етишимиз керакки, агар ёшлар иш билан банд қилинмаса, бу нафақат уларнинг ўзи, оиласи, яқинлари, балки давлат ва жамият учун ҳам муаммога айланади. Тадбиркор ёшлар, айниқса, қизларнинг касаначилик билан банд бўлиши учун қулай шароит яратиб бериш, бу борада бўш турган объектлардан имтиёзли шартлар асосида жой ажратиш, ёш ҳунармандларга хом ашё сотиб олишлари учун кредит бериш, ўз бизнесини бошлаган ёш тадбиркорлар томонидан Пенсия жамғармасига тўланадиган суғурта бадалини олинган кредитларни қоплашга йўналтириш ва бошқалар Ўзбекистон ёшлар иттифоқининг энг муҳим вазифаларидандир. Бу борада янги имкониятлар яратиш мақсадида ҳар бир туман марказида, шаҳарда Ёшлар тадбиркорлик кластерлари ташкил этилаётгани, айниқса, муҳим аҳамият касб этади.\n— Президентимиз ёшлар ташкилотининг IV қурултойида уюшмаган ёшлар билан ишлаш масаласига алоҳида эътибор қаратди...\n— Бу борадаги илк тадбиримиз шу йилнинг август ойида бўлиб ўтади. Бир қатор вазирлик ва идоралар билан биргаликда уюшмаган ёшлар муаммолари, уларни ҳал қилиш йўлларига бағишланган илмий-амалий анжуман ўтказишни режалаштираяпмиз.\nШуни айтиш керакки, айни кунда мамлакатимиз бўйлаб 194 та касб-ҳунар коллежи биноси Иттифоққа беғараз берилаяпти. Улар негизида туман ва шаҳарларда ёшлар марказларини ташкил қиламиз. Бу ерда йигит-қизларимиз олти ой давомида касбга бепул ўқитилади, қайта тайёрланади ҳамда ишга жойлаштирилади. Бундай йигит-қизларни молиявий кўмак берган ҳолда тадбиркорлик ва фермерликка жалб қилиш ўз самарасини беради.\nШу билан бирга, Андижон, Жиззах, Сирдарё, Тошкент вилоятларида ҳамда пойтахтимизда йирик ёшлар марказлари барпо этилмоқда. Бундай иншоотлар Бухоро, Хоразм, Самарқанд ва Қашқадарёда ҳам ташкил этилади. Уларда турли касбларни ўргатиш ва чет тилларни ўқитиш курслари, спорт секциялари, клублар, замонавий ёшлар кинотеатрлари, кутубхоналар, китоб дўконлари фаолияти йўлга қўйилади. Бу эса эртамиз эгаларининг бўш вақтини мазмунли ўтказиш имконини беради.\nҲозир давлат ва хўжалик бошқаруви органлари, нодавлат нотижорат ташкилотлари ва фуқаролик жамиятининг бошқа институтларида истеъдодли йигит-қизларимизни қўллаб-қувватлаш ҳамда рағбатлантириш механизми ҳақида бош қотираяпмиз. Шу билан бирга, ёшларга оид давлат сиёсатини олиб бораётган ваколатли органлар фаолияти устидан самарали жамоатчилик назоратини ўрнатамиз, унинг натижалари бўйича чора-тадбирлар кўрамиз.\nЮртимизда ишсизларнинг аксарият қисмини коллеж битирувчилари ташкил этмоқда. Масалан, 2016 йили 477 минг 743 нафар йигит-қиз коллежларни битириб чиққан ва уларнинг 438 минг 503 нафари ёки 91,8 фоизи иш билан таъминлангани тўғрисида маълумот берилган. Президентимиз ҳақли саволни ўртага қўйди: “Бу рақамлар қанчалик тўғри? Агар барча коллеж битирувчилари ишга жойлашаётган бўлса, ишсиз ёшлар қаердан пайдо бўлаяпти? Коллеж битирувчилари билан тўрт томонлама шартномаларни номигагина имзолаб, ўзимизни ўзимиз алдамаяпмизми?” Ушбу масалани ёшлар манфаатларини ҳимоя қиладиган ташкилот назоратга олиши айни заруратдир.\nШу маънода, “Ўзбекистон темир йўллари” акциядорлик жамияти билан ҳамкорликда “Тарғибот поезди”ни йўлга қўйишни режа қилганмиз. Етакчиларимиз жойларга чиқиб, фақат тарғибот олиб бориш билан чекланмай, уюшмаган ёшларнинг ҳам фикрини ўрганиш, уларни фойдали юмушларга жалб этиш, ҳар томонлама қўллаб-қувватлаш, амалий ишларга рағбатлантириш билан шуғулланади.\nҚандайдир сабабларга кўра чет элларга кетган ёш фуқароларни эътиборсиз қолдирмаймиз. Уларнинг манфаатларини ҳимоя қилиш, Ватанга қайтариб келгусида иш билан таъминланишига кўмаклашиш, маиший турмуш шароитларини ҳал этиш каби масалалар Иттифоқ вазифалари сирасига киради.\n— Фармонда ташкилот ҳузурида ёшлар уюшмаларини тузиш ҳам кўзда тутилган. Бу борадаги режаларингиз ҳақида айтиб берсангиз.\n— Йил охирига қадар Иттифоқимиз қошида турли йўналишдаги ўттизта уюшма тузилади. Улар ёш авлоднинг у ёки бу соҳадаги манфаатларини ҳимоя қилади. Ҳозирнинг ўзида ёш олимлар, ёш фермерлар, ёш тадбиркорлар, ёш ижодкорлар уюшмалари, шунингдек, Ёшлар нашриёт уйи фаолият юритмоқда. У келажагимиз эгаларига мўлжалланган босма нашрларни бирлаштиради. Халқаро пресс-клуб билан ҳамкорликда Ёшлар пресс-клубини ташкил этишни ҳам мўлжаллаяпмиз, унда телевидение орқали баҳс-мунозаралар эфирга узатилади.\nШунингдек, имконияти чекланган ёшлар уюшмаси, спорт клублари ва фитнес марказлари, кинематография, ёшлар туризми соҳасидаги уюшмаларни ташкил этиш устида иш олиб борилмоқда.\n— Кам таъминланган оилалар вакилларини лойиҳаларга жалб қилиш осон эмас. Бу йўналишда ташкилот қандай йўл тутмоқчи?\n— Бугун биз шундай ташкилот тузмоқчимизки, у ёшларнинг манфаатини таълим олишдан то жамиятда ўз ўрнини топиши ва уй-жой билан таъминланишгача бўлган барча соҳада ҳимоя қила олади. Ҳукуматимиз томонидан тақдим этилаётган имкониятлар, имтиёзлар ҳамда давлат мукофотлари билан тақдирлаш — буларнинг ҳаммаси эркин фикрловчи, билимли, ўз кучи ва қобилиятига ишонадиган, давлат ва жамият ривожига ҳисса қўшишни хоҳловчи йигит-қизларни тарбиялашга хизмат қилади. Бундай эътибор ва ғамхўрликдан илҳомланган ёшлар, албатта, бутун ғайрат-шижоатини тараққиёт сари йўналтиради.\n— Яқин истиқболда ёшларимиз қиёфасини қандай тасаввур қиласиз?\n— Бу замонавий, ўқимишли, интеллектуал ва маънавий баркамол, ғайратли, эркин фикрли ёш фуқаро бўлиб, у ўз феъл-атвори, ахлоқи билан бошқаларга ўрнак бўлади ҳамда ёт ғояларга, “оммавий маданият” хуружларига қарши тура олади. Ватанимиз тақдирини айнан ана шундай йигит-қизларга ишониб топширишни истардик. Аммо бунинг учун Ўзбекистон ёшлар иттифоқи жуда кўп ва хўб ишлаши, тегишли давлат ва жамоат ташкилотлари билан ҳамкорликни кучайтириши зарур. Бу уддалаш мумкин бўлган вазифа. Негаки, мамлакатимиз тараққиётининг янги тарихий босқичида ёшларга оид давлат сиёсатига жуда катта эътибор берилмоқда.\nВояга етаётган навқирон авлод республикамизнинг сиёсий ва ижтимоий ҳаётида муҳим роль ўйнайди. Бугун унга демократияни мустаҳкамлаш, фуқаролик жамиятини шакллантириш жараёнида иштирок этиш имконияти берилмоқда. Йигит-қизлар мамлакатимизда рўй бераётган ўзгаришларга дахлдорликни ҳис қилса ва уларни амалга оширишда фаол қатнашса, ислоҳотлар кутилган муваффақиятларни беради.\nМазкур рукндаги бошқа мақолалар: « Устувор вазифалар, истиқболли таклифлар\tМурожаатларга эътиборсизлик фуқароларнинг идорама-идора сарсон бўлишига олиб келади »


Ҳомиладор ва эмизувчи аёлларнинг рўзаси\n321 Ўқиш режими + -\nИбн Аббос розияллоҳу анҳудан ривоят қилинади: «Ва у(рўза)ни қийналиб тутадиганларга бир мискин таомини бериш» ояти қари чол ва қари кампирга тегишли рухсатдир. Икковлари рўзани қийналиб тутурлар. Улар оғизларини очиб, ҳар бир кун ўрнига бир мискинга таом берурлар. Ҳомиладор ва эмизикли аёллар қачонки қўрқсалар, оғизларини очурлар ва таом берурлар».\nАбу Довуд ва Бухорий тафсирда ривоят қилган.\nБухорийнинг лафзида: «Ибн Аббос: «Бу оят мансух эмас, балки қари чол ва кампир учундир. Улар рўза тутишга қодир эмас. Бас, ҳар бир кун ўрнига бир мискинни таомлантирурлар», деди» дейилган.\nМаълумки, Исломда инсонни тоқатидан ташқари ишга таклиф қилиш йўқ. Жумладан, рўза масаласида ҳам. Шу маънода Аллоҳ таоло ўта қариб қолганлари туфайли рўза тутса, қийналиб қоладиган чол ва кампирларга рўза тутмасликка рухсат берган. Бу ҳақда «Бақара» сурасида оятлар келган. Биз ўрганаётган ривоятда улуғ саҳобий Абдуллоҳ ибн Аббос розияллоҳу анҳу ана шу ояти кариманинг ҳукмини тушунтириб бермоқдалар. Мазкур оятга кўра ўта қари чол-кампирларга рўза тутмасликка рухсат бор ва рўзаси тутилмаган ҳар бир кун эвазига бир мискинга таом берсалар мумкин.\nБаъзи бир кишилар ўзлари соғ бўлсалар ҳам, ёшлари катталиги туфайли рўза тутсалар, қийналадиган бўлиб қоладилар. Ана ўшандай кишилар ҳам рўза тутмасалар мумкин. Рўзанинг ўрнига фидя берадилар. Фидянинг луғавий маъноси, фидо қилиш бўлиб, шариатда маълум бир нарсанинг ўрнига мол сарфлаш, фидя бериш, дейилади. Қариликлари туфайли рўза тута олмайдиганлар учун фидя беришнинг жорий қилиниши бежиз эмас. Унда мискинларнинг манфаати билан бирга ўша рўза тута олмаган кишиларнинг ибодатни адо эта олмаганлари учун афсус-надоматларини енгиллатиш ҳам бор.\nБу ривоятда қари чол ва кампирлар ҳукмига ҳомиладор ва эмизикли аёллар ҳам қўшилиши, агар улар ўз ёш болалари соғлигига зарар етишидан қўрқсалар, оғизларини очиб юришлари мумкинлиги ва кейин фидя беришлари кераклиги ҳақида ҳам сўз кетмоқда. Ҳомиладор ва эмизикли аёллар ўзлари ва болаларига зарар етишидан қўрқсалар, рўзани очиб юборишларига рухсат бор. Бунга ҳамма бир овоздан иттифоқ қилган. Аммо мазкур тоифадаги аёллар «рўзанинг қазосини тутадими-йўқми?» деган масалада хилоф бор.\nҲанафий мазҳабида, улар рўзанинг қазосини тутадилар , дейилган. Бу мазҳаб уламоларининг ўзларига яраша ҳужжат ва далиллари бор. Қари чол ва кампирларнинг фидя бериш билан кифояланишларига рухсат этилгани, уларнинг кейинчалик ҳам рўза тута олмасликлари эътиборидандир. Чунки улар борган сари қариб, заифлашиб бораверадилар. Уларнинг қайтиб ёшариб, рўза тутишларидан умид йўқ. Ҳомиладор ва эмизикли аёллар эса вақтинчалик беморга ўхшайдилар.\nҲомилани туғиб, болани кўкракдан ажратгандан сўнг яна рўзани тутиш имконига эга бўладилар. Бир йилда бир келадиган рўзани қазо қилиб тутиш осондир. Бу ривоятдаги маъно эса ҳазрати Ибн Аббос розияллоҳу анҳунинг шахсий фикрлари бўлиб, ояти каримани тафсир эта туриб айтган бўлишлари мумкин. Худди Ибн Аббос розияллоҳу анҳунинг ўзларидан қилинган бошқа бир ривоятда, бу ояти кариманинг тафсирида ҳомиладор ва эмизикли аёл зикр қилинмагани ҳам шуни кўрсатади. Келинг, ўша ривоятни ҳам ўрганайлик.\nЯна ўша кишидан ушбу оят ҳақида ривоят қилинади: «Бу рухсат фақат рўзани кўтара олмайдиган ва шифосиз беморгагина берилади». Насаий ривоят қилган.\nКўриниб турибдики, мазкур ояти каримада кўзда тутилганлар, умуман, рўза тутишга ярамайдиган ўта қари чолу кампирлар ва тузалишидан умид йўқ беморлардир. Бу тоифадаги кишилар ҳеч рўза тутиш имконига эга бўлмаганлари учун ўрнига фидя беришлари жорий қилинган. Вақтинчалик рўза тутишда қийинчиликка дучор бўлиб, кейин яна рўза тутишга эга бўладиган мусофир ва тузалишидан умид бор беморларга эса имкон топганда қазо қилиб тутиб бериш жорий қилинган. Ҳомиладор ва эмизикли аёллар ҳам худди шу – кейин рўза тутиш имконига эга бўладиган кишилар қаторидадирлар.\nАбу Қилоба розияллоҳу анҳудан, у киши бир одамдан ривоят қиладилар: «Набий соллаллоҳу алайҳи васалламнинг ҳузурларига бир ҳожат билан борсам, тушлик овқат қилиб турган эканлар. «Тушликка кел!» дедилар. «Мен рўзадорман», дедим. «Бери кел, сенга рўзадан хабар берай. Албатта, Аллоҳ мусофирдан намознинг ярмини ва рўзани соқит қилгандир. Ҳомиладор ва эмизиклига рухсат бергандир», дедилар».\nРивоятда номлари зикр қилинаётган ровий Пайғамбаримиз соллаллоҳу алайҳи васалламнинг ҳузурларига борган Молик ибн Анас ал-Каъбий розияллоҳу анҳудирлар. У киши Пайғамбаримиз соллаллоҳу алайҳи васалламга ходим бўлган машҳур Анас ибн Молик ал-Ансорий розияллоҳу анҳудан бошқа бир саҳобий эканлигини Имом Бухорий ва бошқа муҳаддисларимиз аниқлашган. Кўриниб турибди, Молик ибн Анас ал-Каъбий розияллоҳу анҳу Пайғамбаримиз соллаллоҳу алайҳи васалламнинг ҳузурларига ҳожат билан сафар вақтида борган. Пайғамбаримиз соллаллоҳу алайҳи васалламнинг тушлик қилиб ўтиришлари ва Анас ибн Молик ал-Каъбий розияллоҳу анҳуни ҳам тушликка таклиф қилишлари шуни кўрсатади. Бу маънодаги ҳадисларнинг ҳаммаси Макка фатҳи йили содир бўлгани маълум ва машҳур.\nШу билан бирга, бу ривоятдан олим одамнинг одобини кўринг. Пайғамбаримиз соллаллоҳу алайҳи васалламнинг тушлик қилиб ўтирганларини кўрган Анас ибн Молик ал-Каъбий «Шундоқ қилса ҳам бўлар эканми?» деб ҳузурларига боради. Шу ва шунга ўхшаш саволларга жавоб бўлсин деб, Пайғамбаримиз соллаллоҳу алайҳи васаллам Рамазонда рўза тутмаслигига ижозат берилган кишиларни тушунтириб қўядилар. Бу иш турли гап-сўзларнинг ҳам олдини олади. Шунинг учун ҳам етук уламоларимиз кўпчилик ичида тушунмовчиликка сабаб бўладиган вазият вужудга келганда биров сўрамаса ҳам ҳукмни баён қилиб қўядилар. Натижада уни кўпчилик билиб олади ва турли тушунмовчиликлар барҳам топади.\nҲайзли ва нифосли аёллар ва Рамазон...\n10:16 / 17.11.2016 1972\nЎтмишда тақводор бир кампир бўлган экан. Ҳақиқатан, тақвоси мустаҳкам, ҳар ишда Аллоҳни васийла қиладиган, ҳар ишда Унга юзланадиган қария кампир... Ҳар куни эрта давоми...\n23:37 / 30.11.2016 1730\nМаст қилувчи ичимликларни истеъмол қилишлик ҳомила бўлажак фарзанд учун жуда хавфли. Вашингтон Университетининг мутухассиси доктор Анн Стрейсгузнинг давоми...\n23:53 / 28.11.2016 1109\n21:58 / 27.02.2017 3118


Ўзбекистон Толибон билан тинчлик музокараларига мезбонлик қилишга тайёр - BBC News O'zbek\nБу ҳақда Афғонистон бўйича олий даражадаги Тошкент халқаро анжуманининг асосий ва якуний кунида Ўзбекистон президенти баён қилган.\nШавкат Мирзиёев, "Ўзбекистонда тинчлик жараёнларининг исталган босқичида Афғонистон ва Толибон ҳаракати ўртасида тўғридан-тўғри музокараларни ташкил этишга тайёр"лигини билдирган.\nЎзбекистон президентининг баён қилишича, "Афғонистон хавфсизлиги - бу Ўзбекистон хавфсизлиги, бутун бепоён Марказий ва Жанубий Осиё минтақаси барқарорлиги ҳамда тараққиётнинг гаровидир".\nАммо 20 дан ортиқ хорижий давлат ва қатор халқаро ташкилотлар вакиллари иштирокида кеча - 26 март куни бошланган халқаро анжуманда Толибон тарафидан ҳеч ким йўқ.\nТошкент анжумани ва Ўзбекистон Президенти Шавкат Мирзиёевнинг бугун янграган таклифига ҳозирча Афғонистон Толибон ҳаракатининг бирор бир шаклдаги муносабати ҳам имконли эмас.\n'Янги ҳукумат Ўзбекистоннинг геосиёсий қудрати, аҳамиятини янгиламоқчи'\nТолибон ҳаракати Афғонистон тупроғида жанг олиб бораётган ва бутун минтақа назарда тутилганда ҳам, энг йирик қуролли жангари гуруҳ бўлади.\nХудди шу боис ҳам, афғон можаросининг якуний ечимида мутлақ муҳим ўрин тутган иштирокчи томонлардан бири саналади.\nАммо АҚШ бошчилигидаги иттифоқ қўшинлари ва минтақадаги қатор йирик ўйинчи давлатларнинг ўтган 17 йил давомида афғон можаросига на-да ҳарбий ва на-да дипломатик йўл билан ечим топиш уринишлари самара берган.\nРасмий Тошкент эса, ҳозир Афғонистон ҳукумати ва Толибон ҳаракати ўртасида олдиндан бирор бир шартларсиз тинчлик музокараларини уюштиришга эришишни мақсад қилган.\nОхирги йилларда бутун Афғонистон бўйлаб қайта фаоллашишнинг уддасидан чиққан ва ҳозирга келиб, мамлакат ҳудудининг 70 фоизида у ёки бу даражада ҳозирлиги бўлган Толибон ҳаракати сўнгги бор шу йил февраль ойида афғон можаросига якун ясовчи тинчлик музокараларига қизиқиш билдирган.\nОчиқ мактуб йўллаб, "Америка халқи" ва унинг "тинчликсевар конгрессменлари"ни президент Дональд Трампни тинчлик музокараларига кўндиришга ундаб чиққанди.\nҲаракатнинг бу мактубига президент Трамп бошчилиги остидаги янги АҚШ маъмуриятининг расмий муносабати ҳозирча имконсиз.\nАҚШ Афғонистон масаласида якуний сўзни айтиш қудратига эга давлат саналади.\nУ Толибон тузуми ағдарилган 2001 йилдан буён Афғонистонда энг катта сондаги ҳарбийларига эга мамлакатлигича қолмоқда.\nДональд Трамп бошчилиги остидаги янги АҚШ маъмурияти ўзининг Афғонистонга оид янги стратегиясида исёнчилар билан музокаралар эҳтимолини назардан соқит этмаган.\nАммо шу йил январь ойи охирида пойтахт Кобул саҳна бўлган устма-уст қонли ҳужумлар ортидан, президент Трамп бу каби эҳтимолни қатъийлик билан буткул йўққа чиқарганди.\nОрада кечган вақт давомида эса, унинг маъмурияти вакиллари Толибон билан музокаралар масаласида қоришиқ муносабат билдириб келишмоқда.\nУларнинг бу каби пайғомлари мазмуни бир сўзга жамланганда эса, АҚШ томони тинчлик музокараларига қизиқиш билдирган тақдирда ҳам, бу жараён Афғонистоннинг ўзи бошчилиги остида бўлади.\nАфғонистон Толибон ҳаракати эса, йилларки, афғон тупроғида бирор бир хорижий аскар қолар экан, ҳеч бир томон билан тинчлик музокараларига киришмаслигини баён қилиб келади.\nҲаракатнинг сўнгги очиқ мактубига баҳо берган халқаро таҳлилчиларга кўра ҳам, Толибон, худди шу боис, ҳозир энг аввало Афғонистонда энг катта сондаги ҳарбийисига эга АҚШ билан музокаралар олиб бормоқчи. Уларни Афғонистондан ўз қўшинларини олиб чиқиб кетишга кўндирмоқчи.\nЯқинда эълон қилинган янги стратегиясига мувофиқ эса, янги АҚШ маъмурияти Афғонистондаги қўшинлари сонини яна бир неча мингга кўпайтирмоқчи.\nТолибон уларнинг бу режасига кескин муносабат билдирган, шундай бўлган тақдирда, АҚШ ҳарбийлари учун Афғонистонни "жаҳаннамга айлантириш"лари билан таҳдид қилган.\nУларнинг бу режаси минтақада ўз геосиёсий манфаатларига эга Россиянинг жиғига тегмай қолмаган.\nРасмий Кремль такрор ва такрор рад этаётган эса-да, охирги йилларда "Россия Афғонистон Толибон ҳаракатини қурол-яроғ билан таъминлаётганига оид хабарлар, даъволар ва расмий баёнотларнинг сони ортган.\nСўнгги пайтларда дунёнинг бу икки ядровий қудрати ўртасидаги йилдан йилга совуқлашиб бораётган муносабатлар боис, минтақада геосиёсий танглик янада кучайган.\nАҚШ томони Россиянинг аралашуви афғон можароси ечимини янада чигаллаштираётганига оид ошкора ва расмий баёнотлар билан чиқишни ҳам бошлаган.\nТошкент мезбонлик қилаётган олий даражадаги икки кунлик йирик халқаро анжуман эса, худди ана шундай бир манзарада бўлиб ўтмоқда.\nЎзбекистон Президенти Шавкат Мирзиёев эса, бугунги чиқишида, "Хавфсизлик ягона ва бўлинмасдир ва уни фақат биргаликдаги саъй-ҳаракатлар билан таъминлаш мумкин. Биз хавф-хатарларнинг баъзи бирларини "ўзимизники", бошқасини эса "бировники", деб қабул қилмаслигимиз керак, аниқроқ айтганда, бундай қилишга ҳаққимиз йўқ", - деб айтган.


22:03 / 07.09.2017\nЖисмоний шахслар томонидан хорижий валютани харид қилиш тартиби ҳақида келиб тушаётган саволларга жавобан Марказий банк ўз сайтида бу борада ўрнатилган тартибни эълон қилди.\nЖисмоний шахслар томонидан валюта харид қилиниши\nФуқаролар хорижий валютани тижорат банкларининг конверсион бўлимларида нақдсиз кўринишда, халқаро (конверсион) тўлов картасига ўтказиб бериш орқали харид қилишлари мумкин. Миллий валютада тўлов нақд пул кўринишида ҳам, нақдсиз кўринишда — банк тўлов карталари (пластик карталар) орқали ҳам амалга оширилиши мумкин.\nАйни пайтда тижорат банклари томонидан халқаро (конверсион) тўлов карталарини очиш ва ишлатиш учун қуйидаги комиссия ҳақлари олинади:\nКартадан фойдаланиб тўловлар амалга оширилганда комиссия ҳақи — ҳар бир транзакция суммасининг 0,5 фоизидан 1 фоизигача бўлган миқдорда;\nЧет элдаги банкоматлардан нақд хорижий валюта ечиб олиш — операция суммасининг 1 фоизи миқдорида;\nХалқаро тўлов тизимлари операторлари (VISA, MasterCard ва бошқалар) талабларига кўра, банклар томонидан 35 доллардан 100 долларгача камайтирилмас қолдиқ (суғурта депозити) ўрнатилган ва ундан мижоз фойдалана олмайди ҳамда тўлов картаси ёпилганидан сўнг у мижозга қайтарилади. Ушбу суғурта депозити маблағлар ортиқча сарфланганида банк томонидан ишлатилади. Маблағларнинг ортиқча ишлатилиши курсларнинг ўзгариши ёки хорижий банк томонидан тўлов картаси бўйича операциялар бажарилганида, комиссия ўрнатилганида ҳосил бўлиши мумкин.\nАйни пайтда халқаро (конверсион) тўлов карталаридан фақат хорижий давлатлардагина фойдаланиш мумкин. Ҳеч қандай чекловларсиз банкоматлардан нақд пул ечиб олиш, дўкон ва меҳмонхоналарда, тўлов картаси қабул қилинадиган барча жойларда карта орқали тўлов қилиш мумкин. Тўлов карталари барча давлатларда ишлатилиши мумкин, давлатлар бўйича чеклов ёки нақд хорижий валютани ечиб олиш бўйича лимит ўрнатилмаган. Бироқ, назарда тутиш керакки, хорижий банклар ўз банкоматларидан нақд пулларни ечиб олишга маълум бир лимит ўрнатиш амалиётидан ҳам фойдаланишади. Кўпинча бу лимит битта операцияга нисбатан жорий қилинган бўлиб, операциялар сонининг ўзи чекланмаган бўлади.\nШунингдек, картадаги валюта маблағларидан хорижда ўқиш ёки даволаниш учун талаб этиладиган ҳужжатлар (инвойслар) тақдим этилганида Ўзбекистондаги банкдан туриб тўғридан-тўғри тўловни амалга оширишда фойдаланиш мумкин.\nРеспублика ҳудудида халқаро (конверсион) тўлов картасидаги маблағлар фақат жорий айрибошлаш курси бўйича фақат миллий валютада ечиб олиниши мумкин.\nБундай карталардан чет элларда ҳам, Ўзбекистон ҳудудида ҳам дўконлар, меҳмонхоналар ва картани тўловга қабул қилувчи терминал мавжуд ҳар қандай жойда бирор чекловларсиз фойдаланиш мумкин.\nМарказий банк банк картаси